Maatietopalvelu

Kyselyvastaus

**Asiakirjan tunnus:** KT1000

**Päivämäärä**: 6.3.2025

**Julkisuus:** Julkinen

**Venäjä / Varusmiehet ja liikekannallepano, päivitys maaliskuu 2025**

**Russia / Conscripts and mobilization, update March 2025**

Kysymykset

1. Lähettääkö Venäjä tällä hetkellä varusmiehiä sotimaan Ukrainaan?

2. Pakotetaanko varusmiehiä ryhtymään sopimussotilaiksi varusmiespalveluksen aikana tai heti sen suorittamisen jälkeen? Kuinka laajalle levinnyt ilmiö on?

3. Miten varusmies voi välttää sopimussotilaaksi pakottamisen?

4. Miten varusmieskutsuntojen välttelijöitä on rangaistu?

5. Yrittävätkö viranomaiset tavoittaa reserviläisiä tai muita liikekannallepanoa koskevan kutsukirjeen saaneita henkilöitä, mikäli he ovat laiminlyöneet kutsun asettamat velvollisuudet?

6. Onko liikekannallepanoa vältteleviä henkilöitä vastaan kohdistettu sanktioita tai avattu rikosasioita? Kuinka paljon rikosasioita on avattu ja minkälaisia sanktioita on määrätty?

Questions

1. Is Russia currently sending conscripts to fight in Ukraine?

2. Are conscripts being forced to become contract soldiers during their military service or immediately after completing it? How widespread is the practice?

3. How can a conscript avoid being forced into signing a military contract?

4. How have draft evaders been punished?

5. Do the authorities try to contact reservists or others who have received a mobilisation order but have failed to comply with it?

6. Were sanctions imposed or criminal cases opened against those who avoided mobilisation? How many criminal cases have been opened and what sanctions have been imposed?

Tässä tilannepäivityksessä keskitytään yksinomaan elokuun 2024 jälkeen tehtyihin, varusmiesten tilannetta ja liikekannallepanoa Venäjällä käsitteleviin julkaisuihin. Varusmiesten osallistumista Ukrainan sotaan, sopimussotilaaksi pakottamista, varusmiespalveluksen välttelyä sekä liikekannallepanoa ja sen välttelyä on aiemmin käsitelty muun muassa seuraavissa Maahanmuuttoviraston maatietopalvelun julkaisemisissa kyselyvastauksissa:

* 22.8.2024. Venäjä: Varusmiesten tilanne ja liikekannallepano, tilannepäivitys 22.8.2024.[[1]](#footnote-1)
* 24.1.2024 Venäjä: Varusmiehet ja Ukrainan sota, tilannepäivitys 24.1.2024.[[2]](#footnote-2)
* 4.1.2024 Venäjä: Liikekannallepano ja kutsukirjeet, tilannepäivitys 4.1.2024.[[3]](#footnote-3)
* 15.9.2023 Venäjä: Liikekannallepanon välttely, tilannepäivitys 15.9.2023.[[4]](#footnote-4)
* 13.6.2023 Venäjä: Liikekannallepanoon ja varusmieskutsuntoihin liittyvät kutsuntakirjeet.[[5]](#footnote-5)
* 31.1.2023 Venäjä: Liikekannallepanon välttely.[[6]](#footnote-6)
* 30.11.2022 Venäjä: Liikekannallepano.[[7]](#footnote-7)
* 14.4.2022 Venäjä: Varusmiehet Ukrainassa, kutsunnat, kutsuntojen välttely, rangaistus kutsuntojen välttelystä, Venäjän asevoimien vakavat ihmisoikeusloukkaukset.[[8]](#footnote-8)

# Lähettääkö Venäjä tällä hetkellä varusmiehiä sotimaan Ukrainaan?

**Varusmiehet Kurskin alueella**

Elokuussa 2024 Kurskin alueella käytyjen taisteluiden aikaan sotatoimialueella oli varusmiehiä. Myös Ukrainan ottamien sotavankien joukossa oli varusmiehiä.[[9]](#footnote-9) The Washington Post -lehden mukaan erään ukrainalaisen sotavankilan kautta kulkeneesta, Kurskin alueella Ukrainan sotavangiksi jääneestä 320 sotilaasta valtaosa oli varusmiehiä.[[10]](#footnote-10) Riippumattoman Holod-median (ven. Холод) tammikuussa 2025 tekemässä julkaisussa todetaan, että elokuun 2024 lopulla Venäjän ja Ukrainan tekemässä vankeinvaihdossa oli mukana 115 varusmiestä, jotka olivat hyökkäyksen aikaan olleet suorittamassa varusmiespalvelusta Kurskin alueella. Ukrainalaiset vapaaehtoiset sekä Venäjän duuman edustaja, "erityissotilasoperaatioon" liittyviä asioita koordinoiva Šamsail Saralijev ovat vahvistaneet mediassa esitetyn tiedon vankeinvaihdossa mukana olleista varusmiehistä.[[11]](#footnote-11) Erään sotilaspastorin kerrotaan todenneen duuman täysistunnossa, että sotilaspastorit saivat taivuteltua 700 varusmiestä palaamaan Kurskin rintamalle elokuussa 2024.[[12]](#footnote-12) Holod-median elokuussa 2024 tekemien julkaisujen mukaan puolustusministeriö kehotti Kurskin rintamalle lähetettyjen varusmiessotilaiden sukulaisia pysymään vaiti ja olemaan vastustamatta varusmiespalveluksessa olevien läheistensä lähettämistä sotaan.[[13]](#footnote-13)

Meduza-sivuston elokuussa 2024 tekemässä julkaisussa todetaan, että Kurskin alueen hyökkäys lisäsi, ainakin hetkellisesti, Venäjällä sopimussotilaaksi haluavien määrää elokuun lopulla, jolloin noin puolet sopimuksen allekirjoittaneista koki tarpeelliseksi puolustaa sotilaallisen hyökkäyksen kohteeksi joutunutta isänmaataan.[[14]](#footnote-14) Myös venäläisten ihmisoikeusjärjestöjen lakimiesten ja asiantuntijoiden muodostaman Call to Conscience -liiton (ven. Призыв к совести; transl. Prizyv k sovesti) vuotta 2024 käsittelevässä raportissa todetaan, että Kurskin hyökkäys ja korotetut sotilaspalkkiot lisäsivät kiinnostusta ryhtyä sopimussotilaaksi. Kasvaneesta maanpuolustusinnosta huolimatta varusmiesten painostus ja erehdyttäminen sopimuksen allekirjoittamiseen jatkui.[[15]](#footnote-15)

Call to Conscience -liiton Telegram-kanavan julkaisussa arvioidaan, että heti kun sotatoimet levisivät Venäjän rajojen sisälle Kurskin alueella, niin varusmiehet osallistutettiin sotatoimiin. Lain mukaan varusmiehet voivat toimia taistelutehtävissä Venäjän rajojen sisällä, mutta vasta neljän kuukauden varusmieskoulutuksen jälkeen. Tätä aikarajaa ei ole aina noudatettu. Ukrainalainen valtion tukeman, vapaaehtoisesti antautuneille venäläisille ja valkovenäläisille sotilaille suunnatun Haluan elää -hankkeen (ven. Хочу жить; transl. Hotšu žit) tammikuussa 2025 julkaisemalla videolla Kurskissa sotavangiksi jääneet venäläiset varusmiehet kertovat miten heille luvattiin palvelus takalinjassa, mutta heidät komennettiin keskelle taisteluita. Call to Conscience -liitto toteaa syyskuussa 2024 tekemässään julkaisussa, että aiemmin varusmiehiä lähetettiin sotatoimialueelle vasta sopimuksen allekirjoittamisen jälkeen, mutta nyt kenellä tahansa armeijan palvelukseen astuvalla on riski päätyä sotaan.[[16]](#footnote-16)

**Varusmiehet muilla alueilla**

Venäläinen Conscript School -ihmisoikeusjärjestö (ven. Школа призывникa; transl. Škola prizyvnika) kuvaa joulukuussa 2024 tehdyssä koosteessa varusmiesten tilanteen olleen kuluneena vuonna huono. Varusmiehiä lähetettiin Venäjän raja-alueille, missä he joutuivat taisteluihin ja heitä kuoli. Elokuussa 2024 Kurskin operaatiossa varusmiehiä käytettiin eturintamassa ja heitä kuoli kymmenittäin, minkä lisäksi satoja jäi Ukrainan sotavangiksi.[[17]](#footnote-17) Conscript School -ihmisoikeusjärjestö muistuttaa, että varusmiehiä voidaan käyttää Venäjän rajojen sisällä myös konfliktialueilla, mutta vasta neljä kuukautta kestäneen palveluksen jälkeen. Elokuusta 2024 lähtien Belgorodin, Brjanskin ja Kurskin alueilla on virallisesti meneillään "terrorisminvastainen operaatio". Ukrainan sodasta Venäjällä yleisesti käytettyä erityissotilasoperaatio-käsitettä ei lainsäädännössä ole, ja terrorisminvastaisiin operaatioihin varusmiehet voivat lain mukaan osallistua. Conscript School -ihmisoikeusjärjestö kehottaa välttämään varusmiespalvelukseen astumista kaikin mahdollisin käytettävissä olevin laillisin keinoin.[[18]](#footnote-18)

Tammikuussa 2025 Belgorodin alueella kuoli ainakin viisi varusmiestä. Varusmiehet oli lähetetty ”rajavartiotehtäviin”. Varusmiehet eivät olleet allekirjoittaneet sopimusta sotilaaksi ryhtymisestä, mutta heidät oli lähetetty raja-alueelle, missä he toimivat taistelutehtävissä. Yhden kuolleen varusmiehen isä kertoi, että hänen poikansa oli astunut varusmiespalvelukseen heinäkuussa 2024. Poika oli lähetetty heti syksyllä Sverdlovskin alueelle kaksi viikkoa kestävään tarkka-ampujakoulutukseen, minkä jälkeen hänet lähetettiin miltei heti Belgorodin alueelle. Isän mukaan rajavartiotehtäviin lähetettiin yhtä lailla sekä sopimussotilaaksi ryhtyneitä henkilöitä että varusmiehiä, jotka eivät sopimusta olleet allekirjoittaneet.[[19]](#footnote-19)

The Insider -sivusto mainitsee syyskuussa 2024 tekemässään julkaisussa, että Venäjän asevoimien akuutista miehistöpulasta kielivät muun muassa haavoittuneiden sotilaiden palauttaminen rintamalle, kyvyttömyys syrjäyttää Ukrainan armeija Kurskin rintamalla sekä kouluttamattomien varusmiesten aktiivinen käyttö sodassa.[[20]](#footnote-20) Tutkivaan journalismiin erikoistuneen Važnyje istorii -verkkojulkaisun (ven. Важные истории) joulukuussa 2024 tekemässä, sotilaskarkureita ja palveluksesta luvatta poistuneita koskevia oikeustapauksia käsittelevässä julkaisussa todetaan, että keväällä 2024 erään kaartin alaisuudessa toimineesta divisioonasta oli karannut rintamalta arviolta noin 1 000 miestä, joiden joukossa oli sopimussotilaita, mobilisoituja ja kaksi varusmiestä. Divisioonan todetaan toimineen sotilaiden joukkopakoon mennessä ainakin Krimin alueella ja Hersonissa.[[21]](#footnote-21)

# Pakotetaanko varusmiehiä ryhtymään sopimussotilaiksi varusmiespalveluksen aikana tai heti sen suorittamisen jälkeen? Kuinka laajalle levinnyt ilmiö on?

**Yleinen tilanne**

Venäläisten ihmisoikeusjärjestöjen lakimiesten ja asiantuntijoiden muodostaman Call to Conscience -liiton (ven. Призыв к совести; transl. Prizyv k sovesti) laatimassa, vuotta 2024 kuvaavassa koosteessa todetaan, että uutta liikekannallepanoaaltoa ei Venäjällä ole tähän mennessä toteutettu, vaan asevoimien joukkoja on pyritty täydentämään värväämällä sopimussotilaita sekä tarjoamalla suurempia sopimussotilaspalkkioita. Värväyksen kohteena ovat olleet erityisesti haavoittuvassa asemassa olevat, ja värvättäviä uhkaillaan ja huijataan. Värväykseen käytetty väkivalta jää usein piiloon varusmiespalvelukseen lähetettäville tarkoitettujen kokoontumispaikkojen (ven. сборный пункт; transl. sbornyi punkt), luvattomasti palveluksesta poistuneita henkilöitä kokoavien keskusten (ven. центр СОЧ; transl, tsentr SOTŠ) sekä sotilasyksiköiden seinien sisälle.[[22]](#footnote-22) Call to Conscience -liitto toteaa raportissaan, että vuonna 2024 sopimussotilaaksi on värvätty varusmiehiä, maahanmuuttajia, ulkomaalaisia, ja jopa työvoimatoimistoissa asioineita henkilöitä.[[23]](#footnote-23) Riippumaton Holod-media toteaa yhteneväisesti marraskuussa 2024 tekemässään julkaisussa, että puolustusministeriö yrittää paikata sotilasvajettaan sopimussotilailla, joita se värvää pelottelemalla 18-vuotiaita varusmiehiä, huijaamalla työnhakijoita sekä pakottamalla rikossyytteessä olevia henkilöitä solmimaan sopimuksen.[[24]](#footnote-24)

Conscript School -ihmisoikeusjärjestön mukaan vuonna 2024 varusmiehiä painostettiin ja huijattiin sekä pakotettiin väkivalloin allekirjoittamaan sopimus puolustusministeriön kanssa. Ihmisoikeusjärjestö arvioi, että varusmiehiin kohdistuneen sopimussotilaskampanjan taustalla on presidentin vuodelle 2024 asettama tavoite, jonka mukaan sopimussotilaiden kokonaismäärä tuli vuoden lopussa olla yli 427 000. Tavoitteen toteutumiseksi puolustusvoimissa yritettiin ensin vilpillistä keinoa, jossa varusmiehen tuli allekirjoittaa sopimus kahden palvelustoverin puolesta välttääkseen rintamalle joutuminen. Vilpillinen suunnitelma ei kuitenkaan käytännössä toiminut.[[25]](#footnote-25)

Venäläisiä aseistakieltäytyjiä auttavan Get Lost -projektin (ven. Идите лесом; transl. Idite lesom) edustaja on todennut yhteneväisesti, että varusmiesten rekrytoimisella sopimussotilaaksi pyritään paikkaamaan vajetta sopimussotilaiden määrässä. Edustajan mukaan on selvää, että ennemmin tai myöhemmin varusmiehiä yritetään saada sopimussotilaaksi, sillä rikoksesta tuomittujen ja talousahdingossa olevien henkilöiden värvääminen sotilaaksi ei ole kestävä ratkaisu.[[26]](#footnote-26) Call to Conscience -liiton mukaan sotilasviranomaisten mielivaltaisuus sotilassopimukseen pakottamisessa keskittyy varusmiespalvelukseen jo astuneisiin henkilöihin, ei niinkään varusmiespalvelukseen kutsuttaviin.[[27]](#footnote-27) Euroopan turvapaikkavirasto (EUAA) toteaa kuitenkin marraskuussa 2024 laatimassaan raportissa, että syksyn 2024 varusmieskutsuntojen alettua nuoria miehiä otettiin kiinni lainvastaisesti, ja osaa heistä painostettiin allekirjoittamaan sopimus puolustusvoimien kanssa.[[28]](#footnote-28)

Riippumattoman venäläisen Vjorstka-sivuston (ven. Вёрстка) helmikuussa 2025 julkaisemassa koosteessa eräs sotilas toteaa, että liikekannallepanon nojalla mobilisoitujen sotilaiden sopimukseen pakottamisen ohella myös varusmiehiä pakotetaan allekirjoittamaan sotilassopimus puolustusvoimien kanssa. Allekirjoitettujen sopimusten määrää mittaavat kuukausitilastot ja -tavoitteet ovat komentajille tärkeitä, ja siksi he yrittävät aktiivisesti saada sopimuksiin allekirjoituksia.[[29]](#footnote-29)

Conscript School -ihmisoikeusjärjestön juristi Timofei Vaskin toteaa, että ennen täysimittaista Ukrainan sotaa sopimussotilaat värvättiin nimenomaan pakollista varusmiespalvelusta suorittavien keskuudesta, eikä toimintatavasta tuolloin koitunut varusmiehelle haittaa. Nykyään se on Vaskinin mukaan sopimussotilaaksi ryhtyville varusmiehille reitti sinkkiarkkuun tai pyörätuoliin. Varusmiehiin kohdistuvan painostamisen seurauksena kansalaisten vastustus myös asepalveluksen suorittamista kohtaan kasvaa.[[30]](#footnote-30) Conscript School -ihmisoikeusjärjestön mukaan nuoret, hyväkuntoiset ja kokemattomat varusmiehet halutaan sopimussotilaiksi, sillä he ovat helpommin ohjailtavissa ja koulutettavissa armeijan kurinalaisuuteen, toisin kuin reservistä sopimussotilaaksi värvätyt, usein jo hieman varttuneemmat miehet.[[31]](#footnote-31)

Vjorstka-sivustolla marraskuussa 2024 tehdyssä julkaisussa Get Lost -projektin ja Conscript School -ihmisoikeusjärjestön edustajat toteavat, että varusmiesten sotilassopimukseen pakottamiseen liittyvän ilmiön laajuutta on mahdotonta arvioida. Esimerkiksi Conscript School -ihmisoikeusjärjestön mukaan joskus on käynyt niin, että heihin ottaa yhteyttä yksi varusmies, mutta myöhemmin käy ilmi, että 40 hänen palvelustoveriaan on myös allekirjoittanut sopimuksen.[[32]](#footnote-32) Call to Conscience -liiton mukaan varusmiespalvelusta suorittavien värvääminen sopimussotilaaksi on edelleen yleistä.[[33]](#footnote-33) Käytetyssä lähdeaineistossa ei ole löydettävissä tarkempaa arviota[[34]](#footnote-34) tai kattavaa tilannekuvaa varusmiesten sotilassopimukseen pakottamiseen liittyvästä ilmiöstä tai sen laajuudesta.

Mainittakoon, että poliisiviranomaisten silmissä ei-syntyperäisen venäläisen näköisiä miehiä on otettu kiinni ja viety värväyskeskuksiin. Heitä on pakotettu varusmiespalvelukseen sekä solmimaan sopimus puolustusministeriön kanssa.[[35]](#footnote-35) Elokuun 2024 alussa astui voimaan laki, jonka nojalla Venäjän kansalaisuus voidaan peruuttaa, mikäli henkilö ei ilmoittaudu sotilasrekisteriin kahden viikon kuluessa kansalaisuuden saamisesta. Sotilasrekisteriä koskevan ilmoittautumisvelvollisuuden laiminlyömiseen perustuvia Venäjän kansalaisuuden menetyksiä on raportoitu ainakin 64 eri puolilla Venäjää.[[36]](#footnote-36)

**Sopimukseen painostaminen, pakottaminen ja erehdyttäminen**

Euronews-uutissivusto toteaa lokakuussa 2024 tehdyssä julkaisussa, että varusmiehiä maanitellaan sopimuksen allekirjoittamiseen vetoamalla ensin siihen, että kaikki muutkin allekirjoittavat sopimuksen ja saavat palveluksestaan palkkaa. Lisäksi varusmiehelle saatetaan luvata vastapalveluksena sopimuksen allekirjoittamisesta siirto lähelle kotialuetta. Varusmiehen kieltäytyessä sopimuksesta häntä uhkaillaan lähettämisellä lain sallimaan paikkaan, eli Venäjän rajojen sisälle, mutta lähelle sotatoimialuetta. Varusmiehiä voidaan sopimuksen puuttumisesta huolimatta lähettää esimerkiksi Krimin laittomalle alueliitokselle sekä Belgorodin, Kurskin ja Brjanskin alueille, missä turvallisuustilanne ei ole yhtään sen parempi kuin Venäjän Ukrainalta miehittämillä alueilla, joissa maahyökkäykset jatkuvat edelleen.[[37]](#footnote-37)

Lokakuussa 2024 Nastojaštšeje Vremja -uutiskanavan (ven. Настоящее Время) haastattelema lakimies Sergei Krivenko toteaa, että varusmiesten painostus sopimuksen allekirjoittamiseen alkaa heti sotilaskomissariaatissa ja jatkuu läpi varusmiespalveluksen. Krivenkon mukaan varusmiehiä painostetaan sopimuksen allekirjoittamiseen hyvin erilaisin keinoin. Väkivalloin sopimukseen pakottaminen on harvinaisempaa, mutta uhkailu ja henkinen painostus on yleistä. Varusmiehet ovat kasarmeilla kaiken mahdollisen henkisen ja juridisen avun ja tuen ulkopuolella, ja siksi alttiita painostukselle. Sotilassopimuksen allekirjoittavien varusmiesten määrästä ei ole tietoa, mutta Krivenkon arvion mukaan määrä on suuri.[[38]](#footnote-38)

Call to Conscience -liiton mukaan vuoden 2024 aikana puolustusministeriön kanssa sopimusta allekirjoittavien henkilöiden ymmärtämättömyyttä käytettiin usein hyväksi, eikä sopimuksen allekirjoittaja aina käsittänyt mistä oli kyse. Allekirjoittaja saattoi olla humalassa tai epätoivoinen, tai hänen mielenterveytensä oli järkkynyt sopimuksentekohetkellä.[[39]](#footnote-39) Esimerkiksi Tšeljabinskin alueella varusmiehiä erehdytettiin allekirjoittamaan asiakirja, jonka väitettiin auttavan heitä pysymään palveluksessa omassa sotilasyksikössään. Myöhemmin asiakirja osoittautui sotilassopimukseksi. Joillekin varusmiehille annettiin joulukuulle 2024 aikaa allekirjoittaa sopimus, minkä jälkeen heidät uhattiin lähettää sotatoimialueelle. Varusmiehiä painostettiin päivittäin heti palveluksen alusta lähtien.[[40]](#footnote-40)

Conscript School -ihmisoikeusjärjestön mukaan joitain varusmiehiä painostettiin allekirjoittamaan sopimus heidän vasta ollessa junassa matkalla palveluspaikkaansa. Yksikköön vastikään saapuneita varusmiehiä uhkailtiin ja peloteltiin näyttämällä videoita sodassa kaatuneista, ja heitä uhkailtiin samalla kohtalolla, mikäli he eivät allekirjoittaisi sopimusta. Lisäksi varusmiehille väitettiin sopimuksen allekirjoituksen olevan vain pelkkä muodollisuus, ja että he suorittaisivat palveluksensa sopimuksesta huolimatta yksikössään tai armeijan tukitoimissa. Sopimukseen painostetuista varusmiehistä on raportoitu eri puolilta Venäjää.[[41]](#footnote-41)

Važnyje istorii -sivusto uutisoi marraskuussa 2024 Vjorstka-sivuston haastattelemien ihmisoikeusaktivistien raportointiin viitaten, että varusmiehet ilmoittavat yhä useammin, että heidät pakotetaan allekirjoittamaan sopimus puolustusministeriön kanssa heti palveluksen alussa. Conscript School -ihmisoikeusjärjestön johtajan Aleksei Tabalovin kerrotaan todenneen, että varusmies on saattanut allekirjoittaa sopimuksen puolustusministeriön kanssa jo viikon sisällä kutsuntatilaisuudesta. Get Lost -projekti on havainnut varusmiesten sotilassopimukseen pakottamiseen liittyvien ilmoitusten lisääntyneen elokuussa 2024, pian Kurskissa alkaneiden sotatoimien jälkeen. Conscript School -ihmisoikeusjärjestö alkoi saada enemmän ilmoituksia sopimukseen pakottamisesta marraskuusta 2024 lähtien.[[42]](#footnote-42)

Holod-media viittaa Call to Conscience -liiton julkaisuun, jonka mukaan varusmiehiä taivutellaan ja pakotetaan allekirjoittamaan sopimus muun muassa vakuuttamalla, että sopimussotilaana varusmiespalvelus on taloudellisesti kannattavampaa kuin tavallinen varusmiespalvelus. Lisäksi sotilassopimuksen esitetään olevan ikään kuin vaihtoehto varusmiespalvelukselle ja takaavan palveluksen omassa yksikössä kaukana sotatoimialueelta. Samaan aikaan sopimuksesta kieltäytyneitä uhkaillaan sotatoimialueelle lähettämisellä sekä rikosoikeudellisilla seuraamuksilla.[[43]](#footnote-43)

Marraskuussa 2024 kolme varusmiestä raportoi Tšeljabinskin alueella kohtaamastaan pelottelusta ja painostuksesta kuukausi varusmiespalveluksen alkamisen jälkeen. Sopimuksesta kieltäytyneet varusmiehet uhattiin lähettää Belgorodin alueelle, ja heille vakuutettiin, että useimmat varusmiehet eivät palaa sieltä elävänä takaisin. Varusmiehille näytettiin jatkuvasti venäläistä Yhdeksäs komppania -sotaelokuvaa (ven. 9-ая рота: 9-aja rota), ja heitä pidettiin koko päivä huoneisiin suljettuina. Varusmiehille vakuutettiin, että sopimuksen allekirjoitettuaan he palvelisivat omassa sotilasyksikössään koko vuoden. Allekirjoittavaksi tarkoitettuja asiakirjoja varusmiesten ei annettu lukea.[[44]](#footnote-44)

Syksyllä 2024 Zabaikalin alueella varusmiehiä huijattiin sopimussotilaiksi tarjoamalla heille ensin varusmiespalveluksen sijaan pääsyä sotilaskorkeakouluun. Mitään koulutusta ei heille ei todellisuudessa edes aiottu tarjota, vaan tarkoitus oli erehdyttää heidät sopimussotilaaksi.[[45]](#footnote-45)

Važnyje istorii -sivusto uutisoi[[46]](#footnote-46) varusmiespalvelukseen heinäkuussa 2024 astuneesta varusmiehestä, joka ammuttiin palveluspaikassaan lokakuussa 2024 hänen kieltäydyttyään allekirjoittamasta sopimusta sotilaaksi ryhtymisestä. Ennen surmaamista varusmiestä oli kidutettu.[[47]](#footnote-47) Vot Tak -uutissivuston Telegram-kanavalla joulukuussa 2024 tehdyn julkaisun mukaan varusmiehen surmannutta sotilasta vastaan nostettiin rikosasia aseiden käsittelystä säätävän lain rikkomisesta (349 §:n 2. momentti).[[48]](#footnote-48)

Pakottamisen ja huijaamisen ohella varusmiehiä yritetään houkutella allekirjoittamaan sotilassopimus marraskuussa 2024 voimaan tulleen uuden lain nojalla, joka mitätöi "erityissotilasoperaatioon” osallistuvien henkilöiden velkoja 10 miljoonan ruplan (noin 105 000 euron) edestä.[[49]](#footnote-49)

**Allekirjoitusten väärentäminen sopimuksiin**

Sahalin sotaa vastaan -nimisellä (ven. Сахалин против войны; transl. Sahalin protiv voiny) Telegram-kanavalla todetaan, että yksiköiden komentajat allekirjoittavat sopimuksia varusmiesten puolesta. Puolustusministeriön harjoittama vilpillinen käytäntö ei ole mikään uusi ilmiö.[[50]](#footnote-50) Komentajat ovat paikoin huijanneet varusmiehiä allekirjoittamaan määräaikaisen sopimuksen, mutta myöhemmin on käynyt ilmi, että sodan jatkuessa sopimus on voimassa toistaiseksi eikä sitä voi päättää.[[51]](#footnote-51) Syksyllä 2024 uutisoitiin, että Sahalinista lähtöisin olleen, lokakuussa 2024 Ukrainassa kaatuneen varusmiehen allekirjoitus puolustusministeriön kanssa solmitussa sopimuksessa oli väärennetty.[[52]](#footnote-52) Oikeustieteen ja kriminologian laitoksen kerrotaan vahvistaneen tapauksen tutkinnan aikana antamassaan lausunnossaan, että sahalinilaisen varusmiehen allekirjoitus sopimuksessa oli todella väärennös. Kuolleen varusmiehen omaisten mukaan rikosasian käsittely heidän poikansa asiassa kuitenkin päätettiin.[[53]](#footnote-53)

Syksyllä 2024 Tšeljabinskin alueella tuli tietoon ainakin 40 tapausta, joissa Tšebarkulin sotilasyksikössä varusmiespalvelustaan suorittavat henkilöt olivat tietämättään allekirjoittaneet sopimuksen puolustusministeriön kanssa tai heidän allekirjoituksensa oli väärennetty sopimukseen. Asia paljastui, kun varusmiehet alkoivat saada puolustusministeriön maksamia, huomattavasti varusmiehen normaalia palkkatasoa suurempia, yli 300 000 ruplan (noin 3 200 euron) sopimussotilaspalkkioita. Esimerkiksi toukokuussa 2024 varusmiespalvelukseen kutsuttu ja tililleen yhteensä 700 000 ruplan (noin 7 500 euron) palkkion saanut varusmies kertoo, että varusmiehiä houkuteltiin toistuvasti ja sinnikkäästi ryhtymään sopimussotilaaksi, mutta hän ei itse koskaan ollut mitään sopimusta allekirjoittanut. Varusmiehiä painostettiin allekirjoittamaan sopimus muun muassa uhkailemalla heitä rintamalle lähettämisellä. Osalle luvattiin palvelus taistelujen tukitoimissa, mikäli he allekirjoittaisivat sopimuksen. Sotilaat ja heidän perheenjäsenensä olivat yhteydessä alueen sotilassyyttäjänvirastoon, joka vastaanotti asiaa koskevat ilmoitukset.[[54]](#footnote-54)

Asian tultua julkisuuteen, sotilaspiirin hallinto totesi ensin kyseessä olevan tekninen ohjelmistovika. Varusmiesten saamissa maksuilmoituksissa esitetyissä maksutiedoissa kuitenkin mainittiin maksun perusteena asetus, joka säätää puolustusministeriön kanssa sopimuksen allekirjoittaneiden mobilisoitujen ja asevelvollisten sotilaiden palkkioista.[[55]](#footnote-55) Helmikuussa 2025 Conscript School -ihmisoikeusjärjestö uutisoi sotilassyyttäjän tehneen lokakuun 2024 jälkeen tarkastuksia viidessä Tšebarkulin sotilasyksikössä, minkä lopputuloksena se vahvisti, että varusmiesten sopimuksia on väärennetty laajamittaisesti Tšebarkulin alueella. Vilpillisen toiminnan tavoitteena oli täyttää uusille sopimussotilaille annetut kiintiöt. Sotilassyyttäjä vaati ratkaisussaan 13 varusmiehen sotilassopimuksen purkamista, mutta sotilaiden sukulaisten antamien tietojen mukaan tästä kieltäydyttiin. Divisioonaan komentajan kerrotaan vastanneen sotilassyyttäjälle, ettei sopimusten tekemiselle ole ollut muodollisia esteitä, ja että varusmiesten sukulaiset olivat yksinkertaisesti tyytymättömiä lastensa ratkaisuihin. Monet tietämättään sopimuksen allekirjoittaneista sotilaista on edelleen yksikössään, eikä heitä ole lähetetty rintamalle, mutta ainakin viisi Tšebarkulista Belgorodin alueelle lähetettyä varusmiestä kuoli tammikuussa 2025 "rajavartiotehtävissä".[[56]](#footnote-56)

Joulukuussa 2024 uutisoitiin kolmesta kuolleesta varusmiehestä, joiden sotilassopimukset oli kuolleen omaisten ja palvelustovereiden kertoman mukaan allekirjoittanut komentaja varusmiesten puolesta. Yksi kuolleista oli kaatunut Donetskin alueella Pokrovskin piirissä.[[57]](#footnote-57)

**Ilmiön laajuus**

Edellä esitetyn perusteella varusmiesten painostamista, pakottamista ja erehdyttämistä sotilassopimuksen allekirjoittamiseen tapahtuu jo kutsuntavaiheessa, ennen varsinaista varusmiespalveluksen alkamista, sekä heti varusmiespalveluksen alkamisesta lähtien, jatkuen aina palveluksen päättymiseen asti. Painostuskeinoina käytetään pelottelua, uhkailua, manipulointia ja katteettomia lupauksia. Julkisuuteen on noussut myös tapauksia, joissa varusmiehen allekirjoitus sotilassopimuksen on väärennetty, ja varusmies on saanut tietää sopimuksesta vasta jälkikäteen. Varusmiesten sotilassopimukseen pakottamiseen liittyvän ilmiön laajuuden arvioiminen on ihmisoikeusjärjestöjen mukaan hankalaa, eikä käytetyssä lähdeaineistossa siitä ole esitetty tarkempaa arviota. Varusmiehet ovat enenevässä määrin ilmoittaneet ihmisoikeusjärjestöille sotilassopimukseen pakottamisesta eri lähteiden mukaan joko elokuusta tai marraskuusta 2024 alkaen. Varusmiehiä on aiempaa useammin pakotettu allekirjoittamaan sopimus vain muutama päivä palvelukseen astumisen jälkeen.

Mainittakoon, että käytetyssä lähdeaineistossa ei ole löydettävissä tilastotietoa tai tilannekuvaa varusmiespalvelukseen astuneiden tai palveluksen loppuun asti suorittaneiden määrästä. Tietoa pakollisen varusmiespalveluksen normaalisti, ilman sotilassopimuksen allekirjoittamista suorittavien määrästä ei lähdeaineistossa myöskään ole esitetty.

# Miten varusmies voi välttää sopimussotilaaksi pakottamisen?

*Varusmiesten käytössä olevia keinoja sotilassopimuksen välttämiseksi sekä vastentahtoisesti tai tietämättä allekirjoitettujen sopimusten mitätöimiseksi on käsitelty Maahanmuuttoviraston maatietopalvelun elokuussa 2024 julkaisemassa kyselyvastauksessa.[[58]](#footnote-58) Julkisesti saatavilla olevista lähteistä ei ole löydettävissä uutta tai päivitettyä tilannekuvaa elokuun 2024 jälkeen.*

Call to Conscience -liitto muistuttaa helmikuussa 2025 päivätyssä koosteessaan, että allekirjoitettu sotilassopimus on aina toistaiseksi voimassa oleva. Lisäksi sivusto ohjeistaa, ettei sotilassopimuksen allekirjoittamiseen liittyviin uhkauksiin ja lupauksiin tule missään nimessä uskoa tai suostua, eikä sopimusta tule missään olosuhteissa allekirjoittaa.[[59]](#footnote-59)

Juristien arvion mukaan ilman sotilaiden tosiasiallista suostumusta allekirjoitettujen sopimusten mahdollista purkamista on haettava aina oikeusteitse. Esimerkiksi varusmiehiä avustaja asianajaja Aleksei Tabalov toteaa, että tällaisissa tapauksissa on järkevää tehdä myös siviilikanne varuskuntatuomioistuimeen ja vaatia sopimuksen mitätöimistä.[[60]](#footnote-60) Mikäli sopimus on allekirjoitettu henkilön tietämättä, Conscript School -ihmisoikeusjärjestö kehottaa kääntymään sotilassyyttäjän puoleen rikosilmoituksen kanssa, tekemään kanteen varuskuntatuomioistuimeen tai pyytämään sopimuksen mitätöimistä, sekä tämän lisäksi ilmoittamaan pankkiin virheellisestä rahasiirrosta ja rahan palautuksesta.[[61]](#footnote-61)

Kuten edellä esitellyssä Tšebarkulin tapauksessa käy ilmi, ilman varusmiehen suostumista allekirjoitettujen sopimusten purkaminen ei ole käytännössä aina onnistunut, ei edes sotilassyyttäjän vaatimuksesta.[[62]](#footnote-62) Elokuussa 2024 uutisoitiin sotilastuomioistuimen ratkaisusta, jossa venäjän kieltä taitamattoman Tanskan kansalaisen allekirjoittama sotilassopimus julistettiin mitättömäksi. Tanskalainen oli halunnut rajavartijaksi Siperiaan, mutta päätynyt Luhanskin alueelle. Call to Conscience -liitto toteaa, että ainakin venäjän kieltä taitamattomille sotilassopimuksen allekirjoittaville henkilöille tämä on ennakkoratkaisu.[[63]](#footnote-63)

Get Lost -projekti ei pidä valitusprosessin kautta edes väärin perustein allekirjoitetusta sopimuksesta irtautumista realistisena vaihtoehtona, vaan se kehottaa näitä henkilöitä pakenemaan ja poistumaan Venäjältä, vaikka sitten mahdollisen rikossyytteen ja vangitsemisen uhalla.[[64]](#footnote-64)

Oikeuskäsittelyt ovat asianomistajalle nykyään taloudellisesti kuormittavampia, sillä vuonna 2024 Venäjällä hyväksyttiin lakimuutos tuomioistuinmaksujen korottamisesta. Syytteen nostaminen sotilaskomissariaattia vastaan kallistui kymmenkertaiseksi. Hallinnollisen asian avaaminen ja valitus maksaa kukin 3 000 ruplaa (noin 32 euroa), valitus kassaatiotuomioistuimeen 5 000 (noin 53 euroa) ja korkeimpaan oikeuteen 7 000 ruplaa (noin 75 euroa). Esimerkiksi Call to Consience -liitto mainitsee tarjoavansa apua ja taloudellista tukea kansalaisten oikeusprosesseihin.[[65]](#footnote-65)

# Miten varusmieskutsuntojen välttelijöitä on rangaistu?

Lainopillista apua tarjoava Varusmiesten avustuspalvelu -yritys (ven. Служба Помощи Призывникам; transl. Služba Pomoštši Prizyvnikam) mainitsee lokakuussa 2024 tekemässään koosteessa, että viranomaiset voivat etsiä kutsuntojen välttelijää virallisesta asuinosoitteesta, ja syyttäjälle tehdyn virallisen ilmoituksen jälkeen myös sisäministeriön alaiset lainvalvontaviranomaiset voivat alkaa etsiä kutsuntaa vältteleviä. Lisäksi viranomaiset voivat tavoitella kutsuntojen välittelijää puhelimitse ja tekstiviestitse. Kutsun välttelijälle voidaan lähettää myös kirje viralliseen asuinosoitteeseen, opiskelupaikkaan tai työpaikalle. Kutsuntojen välttelijää voidaan tavoitella valtionhallinnon sähköisen Gosuslugi-portaalin kautta. Portaaliin lähetetty viesti katsotaan vastaanotetuksi, vaikkei henkilöllä ole pääsyä tähän palveluun. Kutsun välttelijä voidaan etsintäkuuluttaa kansallisesti, mutta yleensä näin toimitaan vain, jos henkilö jättää kutsun huomioimatta toistuvasti.[[66]](#footnote-66)

**Rikoslain 328 §**

Pakollisen asepalveluksen ja vaihtoehtoisen kansalaispalveluksen välttelystä rikosseuraamuksista säädetään rikoslain 328 §:ssä, ja se soveltuu kaikkiin 18–30-vuotiaisiin asepalvelusvelvollisiin, jotka eivät ilmoittaudu sotilaskomissariaattiin joko pakollisen varusmiespalveluksen aloittaakseen tai lykkäyksen varmistaakseen. Lakiasiantuntijoiden mukaan rikosasia varusmiespalveluksen välttelystä voidaan avata, mikäli henkilö jättää kutsuntakirjeen huomioimatta kahden tai useamman kutsunnan aikana, eikä henkilö ole riitauttanut aiemmin saamaansa palvelukseenastumismääräystä, ja kutsukirje on toimitettu lain edellyttämällä tavalla.[[67]](#footnote-67) Rikoslain 328 § voidaan edelleen soveltaa vain pakolliseen varusmiespalvelukseen, ei liikekannallepanon nojalla kutsuttuihin henkilöihin.[[68]](#footnote-68) EUAA:n marraskuussa 2024 julkaistussa raportissa todetaan, että 328 §:ään on haluttu tehdä muutoksia, jotka kriminalisoisivat myös liikekannallepanon nojalla tehdyn kutsun välttelyn, mutta tällaisia muutoksia ei ole tähän mennessä tehty.[[69]](#footnote-69)

Pervaja linija -sivuston (ven. Первая линия) mukaan Venäjän korkein oikein päätti toukokuussa 2023, että henkilö voidaan asettaa syytteeseen 328 §:n nojalla, jos hän ei ole mennyt sotilaskomissariaattiin kahden tai useamman kutsun saamisen jälkeen.[[70]](#footnote-70) Varusmiehet, jotka eivät ole saaneet kutsua, ovat velvollisia oma-aloitteisesti ilmoittautumaan sotilaskomissariaattiin seuraavan varusmieskutsuntakampanjan aikana. Näin ollen kaikkien 18 vuotta täyttäneiden, kevään 2024 kutsunnoissa asevelvollisia olleiden, joilla ei ole voimassa olevaa lykkäystä, tai jotka eivät ole saaneet kutsua, on ilmoittauduttava sotilaskomissariaattiin syksyn 2024 kutsunnoissa. Rikosasia voidaan siis panna vireille sen perusteella, ettei henkilö yksinkertaisesti saapunut sotilaskomissariaattiin, riippumatta siitä, onko hänelle toimitettu kutsu vai ei.[[71]](#footnote-71)

Vjorstka-sivusto mainitsee lokakuussa 2024 julkaistussa, varusmiespalveluskutsun välttelyn seuraamuksia käsittelevässä koosteessa, ettei viimeisen puolentoista vuoden aikana yhtäkään pakollista varusmiespalvelusta välttelevää henkilöä ole tuomittu vankeusrangaistukseen.[[72]](#footnote-72) Call to Consience -liitto toteaa helmikuussa 2025 tekemässään varusmiespalveluksen välttelystä koituvia rikosseuraamuksia käsittelevässä julkaisussaan, että 328 §:n perusteella avataan vuosittain noin tuhat rikosasiaa, joissa tuomio on useimmiten sakkorangaistus.[[73]](#footnote-73)

Vuoden 2024 ensimmäisellä puoliskolla yhteensä 427 henkilöä tuomittiin rikoslain 328 §:n 1. momentin nojalla. Lähestulkoon kaikki tuomiot, noin 99 %, olivat sakkorangaistuksia. Viiden tuomitun sakko oli yli 100 000 ruplaa (noin 1 070 euroa), ja sakkosumman mediaani oli 39 000 ruplaa (noin 415 euroa). Yksikään tuomituista ei saanut vankeustuomiota. Kolme varusmiestä tuomittiin ehdolliseen vankeuteen, yksi vapautettiin rangaistuksesta ja yksi vapautettiin syytteistä. Tilastojen mukaan 328 §:n perusteella langetettava tuomio on useimmiten sakkorangaistus, harvoin ehdollinen vankeusrangaistus ja vain poikkeustapauksissa vankeustuomio. Vuoden 2024 ensimmäisellä puoliskolla 328 §:n 2. momentin mukaisesti vaihtoehtoisen kansalaispalveluksen välttelystä tuomittiin yksi henkilö. [[74]](#footnote-74)

Paradoksaalista kyllä, kutsunnan välttelystä avattu rikosasia ja asiassa annetun tuomion suorittaminen estävät väliaikaisesti kutsunnan pakolliseen varusmiespalvelukseen. 328 §:n nojalla määrätyn sakon maksueriä voi halutessaan pienentää ja maksuaikaa pidentää, jolloin tuomittu pysyy rangaistusprosessissa pidempään ja välttyy sen nojalla myös varusmiespalvelukseen kutsunnalta. Lisäksi tuomitun rikosrekisteriotemerkintä säilyy vuoden ajan vielä rangaistuksen suorittamisen jälkeen.[[75]](#footnote-75)

Call to Consience -liitto toteaa, että sotilaskomissariaattiin saapuvaa, asepalvelusta pitkään vältellyttä henkilöä vastaan tuskin nostetaan rikosasiaa, sillä sotilasviranomaisille on tärkeämpää saada henkilö kutsuttua suorittamaan varusmiespalvelus, kuin saada henkilölle rangaistus kutsuntojen välttelystä. Mikäli viranomaiset ottavat kiinni varusmiespalveluksen suorittamista tarkoituksella vältelleen henkilön, niin häntä vastaan voidaan avata rikosasia. Call to Consience -liitto ei ole tietoinen tällaisista tapauksista, sillä yleensä viranomaiset haluavat vain saada kutsuttua miehet suorittamaan pakollisen varusmiespalveluksen.[[76]](#footnote-76)

Conscript School -ihmisoikeusjärjestö mainitsee hiljattain ratkaistun oikeudellisen ennakkotapauksen, jossa kassaatiotuomioistuin vahvisti päätöksellään, että sodassa kaatuneiden, liikekannallepanossa mobilisoitujen sotilaiden pojilla ja veljillä on oikeus vaatia vapautusta pakollisesta asepalveluksesta. Eräs varusmies, jonka veli oli mobilisoitu liikekannallepanossa ja kaatunut sittemmin Luhanskin alueella, valitti kutsuntalautakunnan palvelukseenastumismääräyksestä vedoten tähän seikkaan. Kassaatiotuomioistuin päätyi asiassa valittajan puolelle.[[77]](#footnote-77)

**Hallintolain 21.5 §**

llman perusteltua syytä kutsuntakirjeen noudattamatta jättämistä säätelee hallintolain 21.5 §.[[78]](#footnote-78) Hallintolain 21.5 §:ää voidaan soveltaa minkä tahansa syyn perusteella toimitetun sotilaskomissariaatin kutsun noudattamatta jättämisestä.[[79]](#footnote-79) 21.5 §:n mukaiset rikkomukset ja niistä koituvat mahdolliset rangaistukset on esitelty muun muassa venäläisen Glavbuh-sivuston (ven. Главбух; suom. Pääkirjanpitäjä) laatimassa taulukossa.[[80]](#footnote-80) Sotilasrekisteröintivelvollisuuksien laiminlyönnistä säätävän hallintolain 21.5 §:n nojalla määrättyihin enimmäissakkoihin on ehdotettu korotuksia.[[81]](#footnote-81)

Venäläisen Interfaks-uutistoimiston mukaan vuonna 2023 sotilasrekisteröintivelvollisuuksien laiminlyönneistä langetettiin 21.5 §:n mukaisesti rangaistus 47 000 ihmiselle. Näistä 18 300 sai varoituksen ja 28 700 langetettiin sakkorangaistus. Suurin osa rikkomuksista liittyi siihen, ettei kansalainen ollut ilmoittanut sotilaskomissariaatille tai sotilasrekisteristä vastaavalle taholle tietoa uudesta asuinpaikastaan, joka ei ollut henkilön virallinen rekisteröintipaikka.[[82]](#footnote-82) Käytetyssä lähdeaineistossa ei ole löydettävissä vuotta 2024 käsitteleviä tilastoja 21.5 §:n nojalla langetetuista rangaistuksista.

**Syksyn 2024 varusmieskutsunnat**

Conscript School -ihmisoikeusjärjestön 27.12.2024 julkaiseman, vuotta 2024 käsittelevän koosteen mukaan syksyn 2024 varusmieskutsuntoja on kutsuttu historian kauheimmiksi. Varusmiehiä etsittiin aktiivisesti metrossa, kaduilla, autoissa ja yksityisasunnoissa. Erityisesti Moskovan alueella kutsuntavelvollisia vietiin väkivalloin huhtikuussa 2024 toimintansa aloittaneeseen yhtenäiseen kutsuntakeskukseen (ven. единый пункт призыва; transl. jedinyi punkt prizyva), jossa osa joutui pidätysselliin verrattaviin olosuhteisiin.[[83]](#footnote-83) Call to Conscience -liitto mainitsee, että Moskovan yhtenäiseen kutsuntakeskukseen päätyneitä henkilöitä on vaadittu täyttämään asiakirja, jossa on valtionsalaisuuden paljastamista koskeva lauseke. Conscript School -ihmisoikeusjärjestön mukaan tällä asiakirjan lausekkeella varusmiehiltä vietiin mahdollisuus ilmoittaa kokemistaan oikeudenloukkauksista, koska valtionsalaisuuden paljastamisesta säädetään rikoslaissa ankarasti.[[84]](#footnote-84)

Call to Conscience -liitto toteaa, että varusmiesten ”metsästämisestä” on tullut ensisijainen värväysmenetelmä, etenkin Moskovassa. Erityisesti Moskovan yhtenäisen kutsuntakeskuksen todetaan olevan varusmiehiin kohdistuvien oikeudenloukkausten ”liukuhihna”. Vuonna 2024 varusmiehiä jahdattiin ja heidän oikeuksiaan loukattiin. Moskovan kutsuntakeskuksessa älypuhelimet ja oikeusavustajien läsnäolo on kielletty, ja poistumista kutsuntakeskuksen tiloista rajoitetaan. Vaihtoehtoiseen kansalaispalvelukseen hakeutuvia on pakotettu lääkärintarkastuksiin, minkä jälkeen päätös palveluksesta on tehty. Moskovan yhtenäisen kutsuntakeskuksen konsepti on tarkoitus lanseerata kaikilla Venäjän alueilla [[85]](#footnote-85)

Call to Conscience -liiton helmikuussa 2025 päivittämässä, vuoden 2024 tilannetta arvioivassa koosteessa todetaan, että varusmiehet kohtaavat sotilasviranomaisten tekemien menettelyvirheiden lisäksi myös aiempaa useammin väkivaltaa. Koosteessa tuodaan esiin eri ihmisoikeusjärjestöille syksyn 2024 kutsuntojen yhteydessä raportoiduista, varusmiespalvelusvelvollisiin kohdistetuista lainvastaisista viranomaistoimista. Valtaosa julkaisussa esitellyistä tapausesimerkeistä sijoittuu Moskovaan.[[86]](#footnote-86) Call to Conscience -liitto toteaa, että Moskovassa välttelijöitä etsittiin erinäisten nimilistojen perusteella. Listoilla oli mukana myös henkilöitä, jotka olivat valittaneet aiemmasta varusmiespalveluspäätöksestään tuomioistuimiin. Kevään 2024 varusmieskutsuntojen yhteydessä kutsukirjeen saaneita etsittiin uudelleen heti syksyllä.[[87]](#footnote-87) Viranomaisten listoilla oli myös henkilöitä, jotka ovat kutsusta huolimatta jättäneet saapumatta kevään kutsuntoihin tai henkilötietojen tarkistamiseen. Lisäksi Moskovan alueella toimivan, valtionhallinnon sähköisen mos.ru-palvelun kautta aiemmin kutsun saaneita etsittiin viranomaislistojen avulla.[[88]](#footnote-88)

Vuonna 2024 viranomaiset etsivät varusmiesvelvollisia virallisista ja epävirallisista asuinosoitteista, tunnistivat etsittäviä kasvojentunnistustekniikkaa käyttäen, ottivat miehiä kiinni terveydenhuollon klinikoilla, ja käyttivät oppilaitosten tietoja etsinnässä. Syksyn 2024 kutsuntojen yhteydessä kutsuttavia pahoinpideltiin, pantiin käsirautoihin ja heihin käytettiin poikkeuksellisesti myös etälamauttimia. Useimmiten ne henkilöt, joilla oli voimassa oleva lykkäys, tai joiden aiempi asia oli valistusprosessissa, vapautettiin. Samanlaisia kutsuntavelvollisiin kohdistettuja viranomaisratsioita raportoitiin ainakin Krasnodarissa, Iževskissä, Penzassa, Mahatškalassa, Habarovskissa, Kazanissa, Tjumenissa sekä Jaroslavlin ja Voronežin alueilla.[[89]](#footnote-89)

Syksyllä 2024 esimerkiksi opiskelijoille toimitettiin toistuvasti kutsuja, joissa heitä pyydettiin sotilaskomissariaattiin tietojen tarkistusta varten tai lääketieteellisen tarkastukseen. Syksyllä 2024 raportoitiin tapauksia, joissa lainmukaisesti lykkäystä saaneita yritettiin saada varusmiespalvelukseen. Kutsunta-ajan loppupuolella nuoria miehiä painostettiin erityisesti Moskovassa ja Pietarissa.[[90]](#footnote-90) Moskovan yhtenäisessä kutsuntakeskuksessa varusmiespalveluksesta lykkäystä saaneita miehiä on pakotettu lääkärintarkastuksiin myös kutsunta-ajan ulkopuolella.[[91]](#footnote-91)

Conscript School -ihmisoikeusjärjestön mukaan Moskovan alueella otettiin syksyllä 2024 käyttöön uusi toimintatapa, jossa kevään 2024 varusmieskutsuntoihin osallistuneet, mutta palvelukseen astumatta jättäneet, ovat saaneet syksyllä kutsuja, joissa heidät lähetetään suoraan palvelukseen joukko-osastolle. Näissä kutsuissa on käytetty perusteena sotilaslääketieteellisestä arviosta säätävää kohtaa, jonka nojalla kutsussa todetaan, että lääketieteellinen lausunto palveluskelpoisuudesta on voimassa vuoden, eikä asevelvollisen palveluskelpoisuusluokkaa ole tarpeen määritellä uudelleen, eikä siten uutta päätöstä kutsuttavan asevelvollisuudesta tarvitse tehdä. Normaalisti toteutumaton asevelvollisuuspäätös peruutetaan ja kutsuntavelvollinen käy läpi kutsuntalautakunnan prosessin seuraavalla kerralla kokonaan uudelleen.[[92]](#footnote-92) Conscript School -ihmisoikeusjärjestö neuvoo, että tällaisen kutsun saaja voi valittaa lainvastaisesta päätöksestä sotilassyyttäjänvirastoon, Moskovan sotilaskomissariaattiin tai suoraan tuomioistuimeen. Kevään kutsuntoja koskevasta päätöksestä tulee valittaa Moskovan kutsuntalautakunnalle. Moskovan kutsuntalautakunnan olisi pitänyt peruuttaa kevään kutsunnoissa tehty palveluspäätös toteutumattomana 15.7.2024 mennessä.[[93]](#footnote-93)

Moskovassa jo syksyn 2024 kutsunnoissa käytössä olleeseen toimintatapaan liittyen helmikuussa 2025 Venäjän valtion duumassa esiteltiin lakimuutosehdotus, jolla halutaan muuttaa asevelvollisuuspäätösten täytäntöönpanoa siten, että päätös olisi voimassa yhden kutsuntakampanjan sijaan vuoden ajan päätöksentekopäivästä. Lakimuutosta perustallaan sillä, että kutsuntaprosessin uusiminen kuormittaa sotilaskomissariaatteja ja tuo lisäkuluja. Lisäksi kutsuntavelvollisten todetaan viivyttelevän armeijaan astumista "väärinkäyttämällä" valitusoikeuttaan kutsuntalautakuntien palveluspäätöksistä.[[94]](#footnote-94)

Syksystä 2024 alkaen pakolliset varusmieskutsunnat toteutettiin ensimmäistä kertaa myös miehitetyillä alueilla Donetskissa, Luhanskissa, Zaporižžjassa ja Hersonissa. Ukrainan viranomaisen mukaan Venäjän viranomaiset ovat uhkailleet helmikuun 2022 jälkeen krimiläisiä varusmiespalvelusta vältteleviä henkilöitä.[[95]](#footnote-95) Sotilasviranomaisten mukaan Venäjän uusilta, eli Ukrainalta miehitetyiltä alueilta lähtöisin olevia varusmiehiä ei tulla lähettämään sotatoimialueille.[[96]](#footnote-96)

Conscript School -ihmisoikeusjärjestö arvioi, että tulevaisuudessa Venäjän armeijan kokoa on määrä kasvattaa, ja siksi myös kutsunnat muuttuvat väkivaltaisemmiksi ja varusmiespalveluksen suorittaminen vaarallisemmaksi. Conscript School -ihmisoikeusjärjestö arvioi, että kevään 2025 varusmieskutsunnat tulevat olemaan vielä vaarallisemmat, etenkin opiskelijoille, joille vapautusta tai lykkäystä varusmiespalveluksesta ei ole viime aikoina myönnetty.[[97]](#footnote-97) Movement of conscious objectors -liikkeen juristi Artjom Klyga toteaa, että pakollinen varusmiespalvelus on helppo väylä päätyä sotaan, kuolla tai tehdä sotarikoksia.[[98]](#footnote-98)

**Vaihtoehtoinen kansalaispalvelus**

Vuoden 2024 ensimmäisellä puoliskolla vaihtoehtoista kansalaispalvelusta (ven. альтернативная гражданская служба, АГС; transl. alternativnaja graždanskaja služba, AGS) suoritti 2 022 miestä, kun vuonna 2023 luku oli samaan aikaan 1 140. Monet vaihtoehtoiseen kansalaispalvelukseen hyväksytyt eivät päässeet suorittamaan palvelustaan. Ihmisoikeusjärjestöjen mukaan hylätyistä kansalaispalvelushakemuksista tehtyjen valitusten määrän perusteella AGC valinneiden määrä on kasvanut huomattavasti suhteessa sen suorittajien määrään.[[99]](#footnote-99) Esimerkiksi Moskovan yhtenäisessä kutsuntakeskuksessa vaihtoehtoista kansalaispalvelusta koskevat hakemukset hylättiin ainakin kesäkuuhun 2025 asti. Muilla Venäjän alueilla hakemus vaihtoehtoiseen kansalaispalvelukseen hyväksyttiin yleensä ensimmäisen lautakunnan arviossa (first commission).[[100]](#footnote-100) Viranomaisten käyttämien lainvastaisten keinojen vuoksi moni asepalvelusta vakaumuksellisista syistä vastustava on päätynyt sotilasyksikköön. Aseellista palvelusta vastustavat varusmiehet vaativat usein taistelusta vapaita tehtäviä, ja usein sellaisiin tehtäviin he pääsivätkin.[[101]](#footnote-101)

**Yhtenäinen sähköinen sotilasrekisteri ja kutsuntarekisteri**

Conscript School -ihmisoikeusjärjestön 27.12.2024 julkaiseman, vuotta 2024 käsittelevän videokoosteen mukaan yhtenäinen sähköinen sotilasrekisteri (ven. электронный реестр воинского учёта; transl. elektronnyi rejestr voinskogo utšjota) ja sähköinen kutsuntarekisteri (ven. электронный реестр повесток; transl. elektronnyi rejestr povestok) oli määrä ottaa käyttöön 1.11.2024, mutta viivästyksen vuoksi määräpäivä siirrettiin 1.1.2025.[[102]](#footnote-102) Viranomaiset ilmoittivat syyskuussa 2024, että yhtenäinen sähköinen sotilasrekisteri vaatii vielä hienosäätöä, ja siksi sen käyttöönotto siirtyi vuoden 2025 alkuun.[[103]](#footnote-103) Novaja Gazeta -lehti (ven. Новая газета) uutisoi tammikuussa 2025, että Venäjän hallitus julkaisi 24.12.2024 yhtenäisen sähköisen sotilasrekisterin perustamiseen liittyvän asetuksen, joka on pääosin vain viranomaiskäyttöön, ja siksi salattu suurelta osin. Asetuksen julkisessa osiossa mainitaan, että sähköisen sotilasrekisterin perustamismääräystä koskeva alkuperäinen päivämäärä 31.12.2024 korvataan 31.12.2025.[[104]](#footnote-104)

Yhtenäisen sähköisen sotilasrekisterin ja sähköisen kutsuntarekisterin on määrä toimia rinnakkain. Sähköiseen kutsuntarekisteriin toimitetun kutsun tulee lisäksi näkyä valtionhallinnon Gosuslugi-palvelussa.[[105]](#footnote-105) Yhtenäinen sähköinen sotilasrekisteri on luotu ensisijaisesti pakollisen varusmiespalveluksen välttelyn estämiseksi, ja siihen rekisteriin on pääsy puolustusvoimilla, turvallisuuspalvelu FSB:llä sekä muilla valtion tiedustelupalveluilla.[[106]](#footnote-106)

Sähköisen kutsuntarekisterin virallinen sivusto (ven. реестрповесток.рф; transl. rejestrpovestok.ru) avattiin syyskuussa 2024. Sähköisten kutsukirjeiden toimittamista testattiin vuonna 2024 Rjazanin ja Sahalinin alueilla sekä Marin tasavallassa.[[107]](#footnote-107) Sivuston etusivulla ohjeistetaan miten kutsuttavan pitää toimia, millä perustein kutsuja lähetetään ja mitä seuraamuksia sen noudattamatta jättämisestä voi koitua. Sivustolla ilmoitetaan, että tällä hetkellä yhtenäistä sähköistä kutsuntarekisteriä testataan Sahalinin ja Rjazanin alueilla sekä Marin tasavallassa.[[108]](#footnote-108)

Conscript School -ihmisoikeusjärjestön mukaan moskovalaiset varusmiehet ovat saaneet maaliskuusta 2024 lähtien mos.ru-sivuston kautta ja tekstiviestillä tiedotteita, joissa on esitetty kutsuntakirje tai uhkaus rikosvastuun uhalla saapua yhtenäiseen kutsuntakeskukseen. Ihmisoikeusjärjestön mukaan tällaisilla kutsuilla ei kuitenkaan ole lainvoimaa. Esimerkiksi marraskuussa 2024 moskovalaisten kutsuntavelvollisten uutisoitiin saaneen sotilaskomissariaateilta tekstiviesteillä käskyjä saapua paikalle. Käskyn noudattamatta jättämisestä uhattiin koituvan lainmukaisia rajoituksia.[[109]](#footnote-109) Get lost -projekti toteaa Telegram-kanavallaan tammikuun 2025 alussa, että niin kauan, kun yhtenäinen sähköinen sotilasrekisteri ja kutsuntarekisteri eivät ole täydessä toiminnassa, niin esimerkiksi tekstiviestillä mos.ru-osoitteesta tai muista viestipalveluista tulleet kutsut voi jättää huomiotta. Näiden kutsujen noudattamatta jättämisestä ei tule oikeudellisia seuraamuksia.[[110]](#footnote-110)

Viimeaikaisten uutisten valossa on kuitenkin arvioitu, että yhtenäinen sähköinen sotilasrekisteri on osittain käytössä. Esimerkiksi lain mukaan kaikki kuluvana vuonna 17 vuotta täyttävät kutsutaan 1.1.–31.3. välisenä aikana asioimaan sotilaskomissariaatissa sotilasrekisteriin lisäämiseksi. Vuoden 2025 alussa poikkeuksena tähän sääntöön mainitaan moskovalaiset tulevat asevelvolliset, jotka Moskovan sotilaskomissariaatit ilmoittivat lisäävänsä sotilasrekisteriin automaattisesti.[[111]](#footnote-111) Get lost -projekti arvelee, että Moskovassa vuoden 2025 alussa alkanut asevelvollisten automaattinen lisääminen sotilasrekisteriin saattaa viitata siihen, että yhtenäinen sähköinen sotilasrekisteri toimii jo rajoitetusti.[[112]](#footnote-112)

Myös Conscript School -ihmisoikeusjärjestön helmikuussa 2025 tekemässä julkaisussa todetaan, että yhtenäisen sähköinen sotilasrekisterin toiminnasta on tullut uusia viitteitä. Moskovalainen sotilaskomissariaatti toimitti tuomioistuimelle todisteena kuvakaappauksen sähköisestä sotilasrekisteristä asiassa, jossa sähköisen kutsun marraskuussa 2024 saanut kutsuntavelvollinen oli jättänyt noudattamatta kutsua. Tuomioistuin katsoi, että kutsu oli toimitettu kutsuntavelvolliselle asianmukaisesti, ja miehelle langetettiin näin ollen 30 000 ruplan (noin 320 euron) sakko kutsun noudattamatta jättämisestä.[[113]](#footnote-113) Tammikuussa 2025 moskovalaiselta mieheltä evättiin auton rekisteröinti, sillä hänellä oli poliisin mukaan sotilaskomissariaatin kutsuun liittyvä merkintä yhtenäisessä sähköisessä sotilasrekisterissä.[[114]](#footnote-114) Get lost -projekti uutisoi helmikuussa 2025, että erään kutsuntavelvollisen maasta poistuminen evättiin moskovalaisella lentokentällä. Miehelle annettiin tilanteessa tiedoksi sotilaskomissariaatin määräämä ilmoitus, jossa kerrotaan tapauksessa sovelletun asepalveluksesta säätävää federaatiolakia ja sitä täydentäviä asetuksia sekä niissä säädettyjä käytettävissä olevia väliaikaisia rajoituksia, muun muassa maastapoistumiskieltoa.[[115]](#footnote-115)

Venäläinen Lenta.ru-verkkojulkaisu toteaa helmikuussa 2025 tehdyssä julkaisussa, että kutsuntoihin ja liikekannallepanoon erikoistuneen juristin mukaan kutsut toimitetaan vanhan ohjeistuksen mukaan siihen saakka, kunnes yhtenäinen sotilasrekisteri toimii täysimittaisesti. Esimerkiksi kevään 2025 varusmieskutsunnat toimitetaan pääosin perinteisin kutsuin.[[116]](#footnote-116) Poikkeuksia ovat Rjazanin ja Sahalinin alueet sekä Marin tasavalta, joissa sähköinen rekisteri onnistuttiin kehittämään ja sitä testikäytettiin jo vuonna 2024.[[117]](#footnote-117) Valtionduuman puolustuskomitean johtajan kerrotaan todenneen, että kevään 2025 varusmieskutsunnoissa sähköisten kutsuntakirjeiden käyttöaluetta laajennetaan maantieteellisesti, mutta hän ei tarkentanut mille alueille.[[118]](#footnote-118) Conscript School -ihmisoikeusjärjestö toteaa, että vuonna 2025 sähköisesti lähetettyjen kutsujen on määrä olla lainmukaisia, joten niitä on jatkossa myös noudatettava.[[119]](#footnote-119)

Conscript School -ihmisoikeusjärjestö mainitsee automaattisen lisäämisen yhtenäiseen sähköiseen sotilasrekisteriin olevan suurin riski ulkomailta Venäjälle palaaville asepalvelusvelvollisille. Kun rekisteri otetaan käyttöön, rajan ylittävä henkilö pitäisi tulla automaattisesti lisätyksi rekisteriin, mutta rekisterin toiminnasta, toimintaperiaatteesta tai viranomaisten tiedonvaihdosta ei vielä ole täyttä varmuutta. Lisäksi asepalvelusvelvollisen maasta poistumista saatetaan rajoittaa, ja henkilölle saatetaan langettaa sakko alkuperäisen maasta lähdön ilmoittamatta jättämisestä sotilaskomissariaatille.[[120]](#footnote-120) Get lost -projektin Telegram-kanavalla tammikuussa 2025 tehdyssä, ulkomaan passin hankintaa koskevassa julkaisussa todetaan, että kun yhtenäinen sähköinen sotilasrekisteri otetaan käyttöön, niin sotilaskomissariaatit voivat reaaliaikaisesti vaihtaa tietoja rajavartiopalvelun turvallisuuspalvelu FSB:n ja sisäministeriön kanssa. Ulkomaille matkustaminen ja ulkomaan passin hankkiminen vaikeutuvat.[[121]](#footnote-121)

# Yrittävätkö viranomaiset tavoittaa reserviläisiä tai muita liikekannallepanoa koskevan kutsukirjeen saaneita henkilöitä, mikäli he ovat laiminlyöneet kutsun asettamat velvollisuudet?

Julkisesti saatavilla olevista lähteistä ei löydy tietoa siitä, että liikekannallepanoa koskevia kutsukirjeitä lähetettäisiin tällä hetkellä. Lähteistä ei löydy myöskään tietoa siitä, että viranomaiset olisivat yrittäneet vuoden 2024 aikana tavoitella niitä henkilöitä, jotka jättivät noudattamatta syksyllä 2022 tai sen jälkeen vastaanottamaansa liikekannallepanoa koskevan sotilaskomissariaatin kutsukirjeen.

Call to Consience -liitto toteaa tammikuussa 2025 päivittämissään, kertausharjoituksia (ven. военные сборы; transl. vojennyje sbory) käsittelevissä koosteissaan, että marraskuun 2022 jälkeen reserviläisiä ei ole mobilisoitu. Mikäli mobilisoinnista jossain yhteydessä puhutaan, sillä tarkoitetaan nimenomaan sotilassopimukseen huijaamista. Kutsuntoja järjestetään tällä hetkellä vain pakolliseen varusmiespalvelukseen liittyen. Ihmisiä kutsutaan edelleen sotilaskomissariaatteihin joukoittain, mutta pääosin tietojen tarkistusta varten. Sotilaskomissariaattiin tietojen tarkastamista varten kutsutuilla reserviläisillä on riski joutua maanitelluksi, huijatuksi tai manipuloiduksi sotilassopimuksen allekirjoittamiseen. Tietojen tarkistamista varten sotilaskomissariaattiin kutsuttuja saatetaan myös kutsua kertausharjoituksiin. Call to Consience -liitto muistuttaa, että sotilassopimuksen allekirjoittaminen on vapaaehtoista.[[122]](#footnote-122)

Deutsche Welle -lehti (DW) toteaa tammikuussa 2025 tekemässään julkaisussa, että asiantuntijoiden mukaan myös kertausharjoituksissa reserviläisiä suostutellaan ryhtymään sopimussotilaaksi ja lähtemään rintamalle. Tietoisten välttelijöiden -liikkeen (ven. Движение сознательных отказчиков; transl. Dviženije soznatelnyh otkaztžikov) juristi Artjom Klyga toteaa, että kertausharjoitusolosuhteissa henkilö on helpompi pakottaa allekirjoittamaan sotilassopimus eristämällä, huijaamalla ja uhkailemalla. Asiantuntijat huomauttavat, että kertausharjoitusta suorittavat henkilöt voidaan lain mukaan lähettää kansalliskaartin ja turvallisuuspalvelu FSB:n palvelukseen, esimerkiksi Kurskin alueelle tai Venäjän Ukrainalta väliaikaisesti miehittämille alueille. Kertausharjoituskutsun noudattamatta jättämisestä reserviläiselle voidaan tällä hetkellä määrätä enimmillään 30 000 ruplan (noin 320 euron) sakkorangaistus hallintolain nojalla. Ennen Ukrainan suurhyökkäystä sakkorangaistus oli yleensä 500 ruplaa (noin 5 euroa). Klyga muistuttaa, että rikosvastuuseen kertausharjoituksiin kutsuttu reserviläinen voi joutua vasta siinä vaiheessa, kun hän on jo saapunut kertausharjoituksiin ja poistunut sieltä luvatta. Presidentti allekirjoitti tammikuussa 2025 kuluvan vuoden kertausharjoitusten järjestämistä koskevan asetuksen.[[123]](#footnote-123)

Sotilaskomissariaatin lähettämästä kutsusta voi myös valittaa, mikäli siihen on perusteita, tai kutsun voi jättää huomioimatta ja varautua mahdolliseen 10 000–30 000 ruplan (noin 105–320 euron) sakkorangaistukseen 21.5 §:n nojalla. Kutsun noudattamatta jättämisestä ilman pätevää syytä voidaan määrätä tiettyjä rajoituksia 20 päivän kuluttua kutsun määräajan umpeuduttua. Call to Consience -liiton mukaan rajoituksia ei toistaiseksi määrätä, sillä yhtenäistä sähköistä sotilasrekisteriä ei vielä ole. Teoriassa poliisi voi yrittää viedä kutsun saaneen reserviläisen poliisilaitokselle ja kirjata hallinnollisen rikkomuksen, minkä jälkeen reserviläinen voidaan viedä sotilaskomissariaattiin, mutta käytännössä reserviläisiä ei jahdata. Niin kauan, kun kutsuntoja ei liikekannallepanon nojalla järjestetä, niin riski reserviläiselle on minimaalinen. Mikäli uusi liikekannallepano toteutetaan, niin kertausharjoituksissa oleva reserviläinen voidaan mobilisoida suoraan harjoitusleiriltä, kuten syksyllä 2022 tapahtui. [[124]](#footnote-124)

Venäläinen Lenta.ru-sivusto toteaa helmikuussa 2025 tekemässään julkaisussa yhteneväisesti, että asianmukaisesti toimitetun kutsukirjeen laiminlyönnistä ja sotilaskomissariaattiin saapumatta jättämisestä voidaan rangaista hallintolain mukaan antamalla varoitus tai langettamalla sakko, yhtä lailla kuin pakollista varusmiespalvelusta koskevan kutsun noudattamatta jättämisestä. Liikekannallepanon nojalla toimitetun kutsun noudattamatta jättämisestä voidaan langettaa sakkorangaistus. Lisäksi 20 päivää kutsussa esitetyn päivämäärän jälkeen sotilaskomissariaatti voi päättää muista rangaistustoimista. Sotilaskomissariaatti voi määrätä kutsun laiminlyöneille väliaikaisia rajoituksia: kiellon rekisteröityä yksityisyrittäjäksi ja itsenäiseksi ammatinharjoittajaksi, rekisteröidä kiinteistö tai saada luottoa ja lainaa, sekä rajoittaa moottoriajoneuvon ajo-oikeutta ja rekisteröintiä.[[125]](#footnote-125)

Mainittakoon, että julkisesti saatavilla olevissa lähteissä on löydettävissä vuoden 2025 alussa tehtyjä mainintoja henkilöistä, joilta on esimerkiksi evätty ajoneuvon rekisteröinti tai maasta poistuminen nimenomaan sotilaskomissariaatin kanssa keskeneräisenä olevan asian ja sen nojalla asetetun rajoituksen vuoksi.[[126]](#footnote-126) Julkisuuteen nousseissa esimerkkitapauksissa ei kerrota tarkemmin, mikä rajoitukseen johtanut keskeneräinen asia sotilaskomissariaatin kanssa on.

# Onko liikekannallepanoa välttelevin henkilöihin kohdistettu sanktioita, tai onko heitä vastaan avattu rikosasioita? Kuinka paljon rikosasioita on avattu ja minkälaisia sanktioita on määrätty?

Julkisesti saatavilla olevista lähteistä ei löydy mainintoja siitä, että syksyllä 2022 toteutetun liikekannallepanon nojalla toimitettuja kutsukirjeitä saaneisiin henkilöihin olisi kohdistettu sanktioita, tai että heitä vastaan olisi nostettu rikossyytteitä.

Prizyva.Net-sivusto muistuttaa, että liikekannallepanon nojalla toimitettu kutsu ei ole sama asia kuin päätös kutsua asepalvelukseen. Kutsussa ilmoitetaan vain, että henkilön on liikekannallepanon nojalla saavuttava sotilaskomissariaattiin annetussa määräajassa ja käytävä kutsuntalautakunnan prosessi läpi. Huomioitavaa on, että liikekannallepanon nojalla pelkän kutsun saanutta henkilöä ei voida syyttää esimerkiksi 337 §:n (luvaton palveluspaikasta poistuminen) perusteella. Yksinomaan pakollisen asepalveluksen suorittaviin varusmiehiin sovellettavaa rikoslain 328 §:ää ei tule myöskään sekoittaa liikekannallepanon nojalla asepalvelukseen kutsuttaviin reserviläisiin.[[127]](#footnote-127)

Varusmiehille juridista tukea tarjoava Prizyva.Net-sivusto (ven. Призыва.Нет) toteaa, että rikosoikeudelliseen vastuuseen voidaan asettaa vain sellainen henkilö, joka on liikekannallepanon nojalla kutsuttu asepalvelukseen ja lähetetty palvelusyksikköön.[[128]](#footnote-128) Venäläinen Lenta.ru-sivusto toteaa yhteneväisesti helmikuussa 2025 tekemässään julkaisussa, että rikosoikeudellinen vastuu liikekannallepanon välttelystä voidaan edelleen määrätä vain sellaisille henkilöille, joille kutsuntalautakunta on tehnyt mobilisointipäätöksen. Henkilöä ei pidetä sotilaana ilman tällaista päätöstä.[[129]](#footnote-129)

## Lähteet

74.ru

5.2.2025. *В Белгородской области...* [Telegram]. <https://t.me/news_74ru/86701> (käyty 13.2.2025).

16.10.2024. *«Помогите, на кону моя судьба». Срочники из Чебаркуля — о подписании контрактов у них за спиной.* <https://74.ru/text/world/2024/10/16/74211200/> (käyty 11.2.2025).

12.10.2024. *«Вжик, и ты контрактник». Срочники Чебаркуля получают деньги за якобы подписанные бумаги с Минобороны.* <https://74.ru/text/world/2024/10/12/74197058/> (käyty 11.2.2025).

Call to Conscience 01/2025. *The struggle for the right not to fight in 2024.* <https://drive.google.com/file/d/1Y2fUoDkucX4Nfhdq7ucIFzhxxu49HXCB/view> (käyty 17.2.2025).

DOXA

13.1.2025. *В России заработали реестр воинского учета и временные ограничения военкоматов — «Школа призывника».* <https://doxa.team/news/2025-01-13-reestr?utm_source=newsletter&utm_medium=email&utm_term=2025-01-14&utm_campaign=+1055-%D0%B9+%D0%B4%D0%B5%D0%BD%D1%8C+%D0%B2%D0%BE%D0%B9%D0%BD%D1%8B> (käyty 19.2.2025).

12.9.2024. *Москвичкам, которых не смогли забрать в армию в весенний призыв, стали выдавать повестки на отправку в войска на осень*. <https://doxa.team/news/2024-09-12-conscript?utm_source=newsletter&utm_medium=email&utm_term=2025-02-18&utm_campaign=+933-%D0%B9+%D0%B4%D0%B5%D0%BD%D1%8C+%D0%B2%D0%BE%D0%B9%D0%BD%D1%8B> (käyty 13.2.2025).

DW (Deutsche Welle) 17.1.2025. *России снова военные сборы. Теперь ждать мобилизации?* <https://www.dw.com/ru/v-rossii-snova-voennye-sbory-teper-zdat-mobilizacii/a-71331336> (käyty 28.2.2025).

EUAA (European Union Agency for Asylum) 21.11.2024. *The Russian Federation. Major developments regarding human rights and military service.* <https://coi.euaa.europa.eu/administration/easo/PLib/2024_11_EUAA_COI_Query_Response_Q82_Russian_Federation_Major_developments_regarding_human_rights_and_military_service.pdf> (käyty 11.2.2025).

Euronews 1.10.2024. *Russia's autumn conscription: How many of the 133,000 draftees will end up in Ukraine?* <https://www.euronews.com/my-europe/2024/10/01/russias-autumn-conscription-how-many-of-the-133000-draftees-will-end-up-in-ukraine> (käyty 17.2.2025).

The Insider 20.9.2024. *Продлевать будете? Почему Россия не проводит новую волну мобилизации.* <https://theins.ru/obshestvo/274714>? (käyty 5.2.2025).

iStories

19.11.2024. *A Runaway Regiment.* <https://storage.googleapis.com/istories/en/stories/2024/11/19/a-runaway-regiment/index.html> (käyty 5.2.2025).

12.11.2024. *Conscripts in Moscow Were Notified They Are Banned From Leaving the Country.* <https://storage.googleapis.com/istories/en/news/2024/11/12/conscripts-closure-of-exit-from-the-country/index.html> (käyty 19.2.2025).

Lenta.ru 12.2.2025. *Штраф за неявку по повестке в 2025 году: сумма, уважительные причины для неявки.* <https://lenta.ru/articles/2025/02/12/schtraf-za-neyavku/#a15icmy7brfuaz> (käyty 14.2.2025).

Maahanmuuttoviraston maatietopalvelu

22.8.2024. *Venäjä / Varusmiesten tilanne ja liikekannallepano, tilannepäivitys 22.8.2024.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/48f1f057-b49b-4dfa-acea-4dfc09253dee> (käyty 5.2.2025).

24.1.2024. *Venäjä / Varusmiehet ja Ukrainan sota, tilannepäivitys 24.1.2024.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/24d60f0f-5554-4b30-b849-3a672099a574> (käyty 5.2.2025).

4.1.2024. *Venäjä / Liikekannallepano ja kutsukirjeet, tilannepäivitys 4.1.2024.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/4ceefc54-0679-4103-98c6-da6c7997e28f> (käyty 5.2.2025).

15.9.2023. *Venäjä / Liikekannallepanon välttely / Tilannepäivitys 15.9.2023.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/5ac2db3f-850b-4b03-8354-02d7158ce6a4> (käyty 5.2.2025).

13.6.2024. *Venäjä / Liikekannallepanoon ja varusmieskutsuntoihin liittyvät kutsuntakirjeet.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/42938fc4-1e8b-4b55-8de6-cda066927991> (käyty 5.2.2025).

31.1.2023. *Venäjä / Liikekannallepanon välttely.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/4452c430-7cb9-499c-b465-22215aed2720> (käyty 5.2.2025).

30.11.2022. *Venäjä / Liikekannallepano.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/a71b9f6d-217b-442d-b0f3-8d46c64117d1> (käyty 5.2.2025).

14.4.2022. *Venäjä / Varusmiehet Ukrainassa, kutsunnat, kutsuntojen välttely, rangaistus kutsuntojen välttelystä, Venäjän asevoimien vakavat ihmisoikeusloukkaukset.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/1cc6c3f1-95bf-495b-b3e6-bc9bc609427a> (käyty 5.2.2025).

Meduza 12.8.2024. *‘They’re treating us like we’re idiots’ Families are searching for Russian conscripts who disappeared during the Ukrainian incursion. The Defense Ministry insists they were never there.* <https://meduza.io/en/feature/2024/08/12/they-re-treating-us-like-we-re-idiots?utm_source=email&utm_medium=briefly&utm_campaign=2024-08-13> (käyty 12.2.2025).

Ministerie van Buitenlandse Zaken 14.2.2025. *Thematisch ambtsbericht Russische Federatie Militaire dienstplicht en mobilisatie, LHBTIQ+, critici en opposanten.* [https://www.ecoi.net/en/file/local/2121736/Thematisch+Ambtsbericht+Russische+Federatie+%28februari+2025%29.pdf](https://www.ecoi.net/en/file/local/2121736/Thematisch%2BAmbtsbericht%2BRussische%2BFederatie%2B%28februari%2B2025%29.pdf) (käyty 6.3.2025).

The Moscow Times 23.9.2024. *'Russia Delays Launch of Digital Military Summons Until 2025, Lawmaker Says.* <https://www.themoscowtimes.com/2024/09/23/russia-delays-launch-of-digital-military-summons-until-2025-lawmaker-says-a86433> (käyty 17.2.2025).

The Washington Post 17.8.2024. *In a Ukrainian prison, cells are full of young Russian conscripts.* [https://archive.ph/20240817150320/https:/www.washingtonpost.com/world/2024/08/16/ukraine-russia-soldiers-conscripts-kursk/](https://archive.ph/20240817150320/https%3A/www.washingtonpost.com/world/2024/08/16/ukraine-russia-soldiers-conscripts-kursk/) (käyty 5.3.2025).

\*\*\*

Важные истории [Važnyje istorii]

13.2.2025. *Прокуратура подтвердила, что...* [Telegram]. <https://t.me/istories_media/8962> (käyty 14.2.2025).

5.2.2025. *В Белгородской области...* [Telegram]. <https://t.me/istories_media/8896> (käyty 13.2.2025).

13.12.2024. *Как минимум трое...* [Telegram]. <https://t.me/istories_media/8496> (käyty 5.2.2025).

6.12.2024. *19-летнего срочника расстреляли в Приморье после отказа ехать воевать в Курскую область.* <https://storage.googleapis.com/istories/news/2024/12/06/19-letnego-srochnika-rasstrelyali-v-primore-posle-otkaza-yekhat-voevat-v-kurskuyu-oblast/index.html> (käyty 5.2.2025).

23.11.2024. *Путин подписал закон...* [Telegram]. <https://t.me/istories_media/8272> (käyty 5.2.2025).

13.11.2024. Срочников стали чаще ... [Telegram]. <https://t.me/istories_media/8147> (käyty 13.2.2025).

23.10.2024. *Еще семь срочников получили выплаты за якобы подписанные контракты с российским Минобороны.* <https://storage.googleapis.com/istories/news/2024/10/23/yeshche-sem-srochnikov-poluchili-viplati-za-yakobi-podpisannie-kontrakti-s-rossiiskim-minoboroni/index.html> (käyty 13.2.2025).

22.10.2024. *Важные новости к утру...* [Telegram]. <https://t.me/istories_media/7900> (käyty 13.2.2025).

Вёрстка [Vjorstka]

12.2.2025. *«Надо, чтобы как можно меньше людей вернулись домой»: в ожидании мирных переговоров мобилизованных принуждают подписывать контракты.* <https://verstka.media/peace_negotiation_perpetual-contract_svo_news> (käyty 13.2.2025).

13.11.2024. *Правозащитники сообщили о росте числа жалоб от срочников на принуждение к контракту с Минобороны.* <https://verstka.media/kontrakt-minoborony-prinuzhdenie-news> (käyty 6.3.2025).

18.10.2024. *Уклонение от воинской службы: какое наказание грозит за неявку по повестке в военкомат?* <https://verstka.media/uklonenie-ot-voinskoj-sluzhby-kakoe-nakazanie-grozit-za-neyavku-po-povestke-v-voenkomat> (käyty 21.2.2025).

Вот Так. [Vot Tak.] 9.12.2024. *«Вот Так» узнал имя...* [Telegram]. <https://t.me/vot_tak_exclusive/17494> (käyty 5.2.2025).

Главбух [Glavbuh] 18.2.2025. *Штраф за непостановку на воинский учет: таблица всех штрафов в 2025 году.* <https://www.glavbukh.ru/art/390102-shtraf-za-nepostanovku-na-voinskiy-uchet-tablitsa-vseh-shtrafov-v-2024-godu> (käyty 28.2.2025).

Идите лесом [Idite Lesom]

13.2.2025. *В Госдуму внесен ...* [Telegram]. <https://t.me/iditelesom_help/5113> (käyty 19.2.2025).

12.2.2025. *Московским призывникам уже...* [Telegram]. <https://t.me/iditelesom_help/5101> (käyty 19.2.2025).

7.2.2025. *С 1 января по 31 марта...* [Telegram]. <https://t.me/iditelesom_help/5049> (käyty 19.2.2025).

27.1.2025. *В весенний призыв...* [Telegram]. <https://t.me/iditelesom_help/4998> (käyty 19.2.2025).

15.1.2025. *Если у вас есть...* [Telegram]. <https://t.me/iditelesom_help/4914> (käyty 19.2.2025).

1.1.2025. *Реестр так и не заработал...* [Telegram]. <https://t.me/iditelesom_help/4828> (käyty 19.2.2025).

15.11.2024. *FAQ: электронные повестки.* <https://www.iditelesombase.org/FAQ-5217a41c0d674e51bee917a6b94d78c7> (käyty 19.2.2025).

Интерфакс [Interfaks] 13.2.2025. *В ГД внесен проект о штрафах до 20 тыс. руб. за несообщение в военкомат о переезде.* <https://www.interfax.ru/russia/1007767> (käyty 28.2.2025).

Медиазона [Mediazona] 6.11.2024. *На полигоне в Приморье застрелили 19‑летнего срочника, отказавшегося ехать в Курскую область.* <https://zona.media/news/2024/12/06/antonov> (käyty 5.2.2025).

Медузa [Meduza]

27.8.2024. *«Верстка»: в Москве после наступления ВСУ в Курской области в два раза чаще стали заключать контракт с Минобороны.* <https://meduza.io/news/2024/08/27/verstka-v-moskve-posle-nastupleniya-vsu-v-kurskoy-oblasti-v-dva-raza-chasche-stali-zaklyuchat-kontrakt-s-minoborony> (käyty 17.2.2025).

Муниципальный округ Сокол в городе Москве [Munitsipalnyi okrug Sokol v gorode Moskve] 2025. *О Едином пункте призыва на военную службу.* <https://mossokol.ru/napravleniya-deyatelnosti/%D0%BF%D1%80%D0%B8%D0%B7%D1%8B%D0%B2/%D0%BE-%D0%B5%D0%B4%D0%B8%D0%BD%D0%BE%D0%BC-%D0%BF%D1%83%D0%BD%D0%BA%D1%82%D0%B5-%D0%BF%D1%80%D0%B8%D0%B7%D1%8B%D0%B2%D0%B0-%D0%BD%D0%B0-%D0%B2%D0%BE%D0%B5%D0%BD%D0%BD%D1%83%D1%8E-%D1%81%D0%BB%D1%83/> (käyty 12.2.2025).

Настоящее Время [Nastojaštšeje Vremja] 11.10.2024. *Правозащитник Сергей Кривенко: "Давление на призывников начинается с порога военкомата".* <https://www.currenttime.tv/a/krivenko-davlenie-na-prizyvnikov-nachinaetsya-s-poroga-voenkomata/33150347.html> (käyty 21.2.2025).

Новая газета [Novaja gazeta] 10.1.2025. *Запуск реестра воинского учета отложили, продлив срок финансирования работ по его созданию на год.* <https://novayagazeta.ru/articles/2025/01/10/zapusk-reestra-voinskogo-ucheta-otlozhili-prodliv-srok-finansirovaniia-rabot-po-ego-sozdaniiu-na-god-news> (käyty 3.3.2025).

Первая линия [Pervaja linija] 5.2.2025. *Уголовное дело за уклонение от срочной службы.* <https://mobilization.guide/598fe23899bd493fb59fb1ebdb4f6d9b> (käyty 21.2.2025).

Призыва.Нет [Prizyva.Net] [päivitetty 25.1.2025]. *Частичная мобилизация в России.* <https://prizyvanet.ru/mobilizacziya> (käyty 3.3.2025).

Призыв к совести [Prizyv k sovesti]

19.2.2025. *Уклонение от призыва...* [Telegram]. [https://tgstat.ru/channel/@peaceplea/1129](https://tgstat.ru/channel/%40peaceplea/1129) (käyty 21.2.2025).

12.2.2025. *Как противостоять вербовке на контракт.* <https://instructions.peaceplea.org/mobilizacia/kontrakt/> (käyty 28.2.2025).

11.2.2025. *Я уклонист?* <https://instructions.peaceplea.org/prizyvnikam/uklonist/> (käyty 24.2.2025).

5.2.2025. *Обзор: произвол при осеннем призыве ‘24 и сопротивление ему.* <https://instructions.peaceplea.org/prizyvnikam/proizvol-osen-24/> (käyty 28.2.2025).

30.1.2025. *Я в запасе. Пришла повестка.* <https://instructions.peaceplea.org/mobilizacia/povestka/> (käyty 3.3.2025).

17.1.2025. *Как отказаться от военных сборов.* <https://instructions.peaceplea.org/mobilizacia/sbory/> (käyty 28.2.2025).

11.9.2024. *Что поменяется к...* [Telegram]. <https://t.me/peaceplea/866> (käyty 5.3.2025).

23.8.2024. *Суд впервые расторг...* [Telegram]. <https://t.me/peaceplea/828> (käyty 27.2.2025).

18.7.2024. *Не пугайтесь повышения...* [Telegram]. <https://t.me/peaceplea/785> (käyty 17.2.2025).

РБК [RBK]

3.2.2025. *В России предложили увеличить штраф за несообщение в военкомат о переезде.* <https://www.rbc.ru/politics/03/02/2025/67a0cb309a794784d8df12ca> (käyty 28.2.2025).

23.7.2024. *Госдума приняла закон об увеличении судебных пошлин*. <https://www.rbc.ru/economics/23/07/2024/669f6f3a9a79470dc628d4ab> (käyty 18.2.2025).

Реестр повесток [Rejestr povestok] [päiväämätön]. <https://xn--b1afabzvcegckfhg.xn--p1ai/> (käyty 3.3.2025).

Сахалин против войны [Sahalin protiv vojny] 22.10.2024. *Как сообщили наши...* [Telegram]. <https://t.me/sakhalin_against_war/1732> (käyty 17.2.2025).

Север.Реалии [Sever.Realii]

27.2.2025. *"Или на войну, или лишим гражданства". Как мигрантов заставляют подписывать контракты.* <https://www.severreal.org/a/ili-na-voynu-ili-lishim-grazhdanstva-kak-migrantov-zastavlyayut-podpisyvat-kontrakty/33329136.html> (käyty 3.3.2025).

1.11.2024. *В России заработал реестр с электронными повестками в армию.* <https://www.severreal.org/a/v-rossii-zarabotal-reestr-s-elektronnymi-povestkami-v-armiyu/33183018.html> (käyty 17.2.2025).

Сибирь.Реалии [Sibir.Realii] 11.12.2024. *Институт судебных экспертиз подтвердил, что контракт за погибшего срочника с Сахалина подделан.* <https://www.sibreal.org/a/institut-sudebnyh-ekspertiz-podtverdil-chto-kontrakt-za-pogibshego-srochnika-s-sahalina-poddelan/33235681.html> (käyty 17.2.2025).

Служба Помощи Призывникам [Služba Pomoštši Prizyvnikam] 18.10.2024. *Как военкомат ищет призывников.* <https://armyhelp.ru/rozyisk-prizyivnikov-voenkomatami-i-politsiey/> (käyty 28.2.2025).

Холод [Holod]

30.1.2025. *В Госдуме рассказали о сотнях срочников на линии фронта.* <https://holod.media/2025/01/30/srochniki-na-fronte/> (käyty 5.2.2025).

12.11.2024. *Российские власти используют новые методы вербовки на войну.* <https://holod.media/2024/11/12/rossijskie-vlasti-ispolzuyut-novye-metody-verbovki-na-vojnu/> (käyty 27.2.2025).

19.8.2024. *В Минобороны родителей срочников призвали не возражать против отправки их детей на войну*. <https://holod.media/2024/08/19/v-minoborony-roditelej-srochnikov-prizvali-ne-vozrazhat-protiv-otpravki-ih-detej-na-vojnu/> (käyty 5.2.2025).

10.8.2024. *Находящихся в Курской области срочников объявили боевыми подразделениями.* <https://holod.media/2024/08/10/srochnikov-obyavili-boevymi/> (käyty 5.2.2025).

Проект «Хочу жить» [Projekt ”Hotšu žit”] 5.1.2025. *Рассказ курских срочников о войне, командирах и "Ахмате" | «Хочу жить»* [YouTube].<https://www.youtube.com/watch?v=CZHmtUCFCK0> (käyty 18.2.2025).

Шамсаил Саралиев [Šamsail Saralijev] 24.8.2024. *Силами Минобороны РФ...* [Telegram]. <https://t.me/saraliev/1130> (käyty 5.2.2025).

Школа призывника [Škola prizyvnika]

14.2.2025. *Срочники погибли. Призыв ужесточают. В армию заберут с сифилисом. Обзор новостей призыва*. [YouTube]. <https://www.youtube.com/watch?v=sJxGqqA-XrM> (käyty 19.2.2025).

13.2.2025. *Их обманули: Военная прокуратура...* [Telegram]. [https://tgstat.ru/channel/@netprizyvu/3399](https://tgstat.ru/channel/%40netprizyvu/3399) (käyty 17.2.2025).

12.2.2025. *Реестр воинского учета ...* [Telegram]. [https://tgstat.ru/channel/@netprizyvu/3398](https://tgstat.ru/channel/%40netprizyvu/3398) (käyty 19.2.2025).

5.2.2025. *На границе с Украиной...* [Telegram]. [https://tgstat.ru/channel/@netprizyvu/3390](https://tgstat.ru/channel/%40netprizyvu/3390) (käyty 19.2.2025).

15.1.2025. *Сыновья и братья погибших...* [Telegram]. [https://tgstat.ru/channel/@netprizyvu/3360](https://tgstat.ru/channel/%40netprizyvu/3360) (käyty 19.2.2025).

11.2.2025. *Безопасно ли возвращаться в Россию?* [Telegram]. [https://tgstat.ru/channel/@netprizyvu/3397](https://tgstat.ru/channel/%40netprizyvu/3397) (käyty 19.2.2025).

27.12.2024. *Итоги 2024 года: облавы...* [YouTube]. <https://www.youtube.com/watch?v=JVZg7pU4c04> (käyty 17.2.2025).

14.11.2024. *Контракт вместо обучения...* [Telegram]. [https://tgstat.ru/channel/@netprizyvu/3294](https://tgstat.ru/channel/%40netprizyvu/3294) (käyty 19.2.2025).

5.10.2023. *Напоминаем про новую...* [Telegram]. <https://t.me/netprizyvu/2544> (käyty 21.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttoviraston maatietopalvelu 22.8.2024. [↑](#footnote-ref-1)
2. Maahanmuuttoviraston maatietopalvelu 24.1.2024. [↑](#footnote-ref-2)
3. Maahanmuuttoviraston maatietopalvelu 4.1.2024. [↑](#footnote-ref-3)
4. Maahanmuuttoviraston maatietopalvelu 15.9.2023. [↑](#footnote-ref-4)
5. Maahanmuuttoviraston maatietopalvelu 13.6.2024. [↑](#footnote-ref-5)
6. Maahanmuuttoviraston maatietopalvelu 31.1.2023. [↑](#footnote-ref-6)
7. Maahanmuuttoviraston maatietopalvelu 30.11.2022. [↑](#footnote-ref-7)
8. Maahanmuuttoviraston maatietopalvelu 14.4.2022. [↑](#footnote-ref-8)
9. EUAA 21.11.2024, s. 2; Meduza 12.8.2024. [↑](#footnote-ref-9)
10. The Washington Post 17.8.2024. [↑](#footnote-ref-10)
11. Холод 30.1.2025; Шамсаил Саралиев 24.8.2024. [↑](#footnote-ref-11)
12. Холод 30.1.2025. [↑](#footnote-ref-12)
13. Холод 19.8.2024; Холод 10.8.2024. [↑](#footnote-ref-13)
14. Медузa 27.8.2024. [↑](#footnote-ref-14)
15. Call to Conscience 01/2025, s. 5–6. [↑](#footnote-ref-15)
16. Призыв к совести 11.9.2024; Проект «Хочу жить» 5.1.2025. [↑](#footnote-ref-16)
17. Школа призывника 27.12.2024. [↑](#footnote-ref-17)
18. Школа призывника 14.2.2025; Школа призывника 5.2.2025. [↑](#footnote-ref-18)
19. Важные истории 5.2.2025; 74.ru 5.2.2025. [↑](#footnote-ref-19)
20. The Insider 20.9.2024. [↑](#footnote-ref-20)
21. iStories 19.11.2024. [↑](#footnote-ref-21)
22. Call to Conscience 01/2025, s. 1. [↑](#footnote-ref-22)
23. Call to Conscience 01/2025, s. 6. [↑](#footnote-ref-23)
24. Холод 12.11.2024. [↑](#footnote-ref-24)
25. Школа призывника 27.12.2024. [↑](#footnote-ref-25)
26. Важные истории 23.11.2024. [↑](#footnote-ref-26)
27. Призыв к совести 5.2.2025. [↑](#footnote-ref-27)
28. EUAA 21.11.2024, s. 27. [↑](#footnote-ref-28)
29. Вёрстка 12.2.2025. [↑](#footnote-ref-29)
30. Призыв к совести 5.2.2025. [↑](#footnote-ref-30)
31. Вёрстка 13.11.2024. [↑](#footnote-ref-31)
32. Вёрстка 13.11.2024. [↑](#footnote-ref-32)
33. Призыв к совести 5.2.2025. [↑](#footnote-ref-33)
34. Elokuussa 2024 julkaisusta maatietovastauksessa mainitaan asiantuntijoiden aiemmin esittämiä arvioita ilmiön yleisyydestä sivuilla 7–8. (Maahanmuuttoviraston maatietopalvelu 22.8.2024, s. 7–8). [↑](#footnote-ref-34)
35. Call to Conscience 01/2025, s. 6–7; Север.Реалии 27.2.2025. [↑](#footnote-ref-35)
36. Призыв к совести 5.2.2025. [↑](#footnote-ref-36)
37. Euronews 1.10.2024. [↑](#footnote-ref-37)
38. Настоящее Время 11.10.2024. [↑](#footnote-ref-38)
39. Call to Conscience 01/2025, s. 6. [↑](#footnote-ref-39)
40. Call to Conscience 01/2025, s. 6. [↑](#footnote-ref-40)
41. Школа призывника 27.12.2024. [↑](#footnote-ref-41)
42. Важные истории 13.11.2024; Вёрстка 13.11.2024. [↑](#footnote-ref-42)
43. Холод 12.11.2024. [↑](#footnote-ref-43)
44. Холод 12.11.2024. [↑](#footnote-ref-44)
45. Школа призывника 14.11.2024. [↑](#footnote-ref-45)
46. Huomionarvoista tapauksessa on se, että Holod-media, Novaja Gazeta Jevropa ja Ostorozhno, novosti -sivusto päättivät poistaa ammutun varusmiehen tapausta käsittelevät julkaisunsa, sillä asian uutisoinnissa mukana ollut toimittaja on sittemmin jäänyt kiinni tekaistujen juttujen laatimisesta. Važnyje istorii -sivusto toteaa luottavansa edelleen julkaisussaan esitetyn tapahtumankulun aitouteen (Важные истории 6.12.2024). Lisäksi Mediazona-sivustolla ja Vot Tak -verkkojulkaisun Telegram-kanavalla asiaa käsittelevät julkaisut ovat edelleen saatavilla (Медиазона 6.11.2024; Вот Так. 9.12.2024). [↑](#footnote-ref-46)
47. Важные истории 6.12.2024. [↑](#footnote-ref-47)
48. Вот Так. 9.12.2024. [↑](#footnote-ref-48)
49. Важные истории 23.11.2024. [↑](#footnote-ref-49)
50. Сахалин против войны 22.10.2024. [↑](#footnote-ref-50)
51. Ministerie van Buitenlandse Zaken 14.2.2025, s. 21. [↑](#footnote-ref-51)
52. Важные истории 22.10.2024. [↑](#footnote-ref-52)
53. Сибирь.Реалии 11.12.2024. [↑](#footnote-ref-53)
54. 74.ru 16.10.2024; 74.ru 12.10.2024; Школа призывника 13.2.2025; Важные истории 23.10.2024; Важные истории 13.2.2025. [↑](#footnote-ref-54)
55. 74.ru 16.10.2024. [↑](#footnote-ref-55)
56. Школа призывника 13.2.2025; Важные истории 13.2.2025. [↑](#footnote-ref-56)
57. Важные истории 13.12.2024. [↑](#footnote-ref-57)
58. Maahanmuuttoviraston maatietopalvelu 22.8.2024, s. 8–9. [↑](#footnote-ref-58)
59. Призыв к совести 12.2.2025. [↑](#footnote-ref-59)
60. 74.ru 16.10.2024. [↑](#footnote-ref-60)
61. Сахалин против войны 22.10.2024. [↑](#footnote-ref-61)
62. Школа призывника 13.2.2025; Важные истории 13.2.2025. [↑](#footnote-ref-62)
63. Призыв к совести 23.8.2024. [↑](#footnote-ref-63)
64. Сахалин против войны 22.10.2024. [↑](#footnote-ref-64)
65. DOXA 12.9.2024; Призыв к совести 18.7.2024; Call to Conscience 01/2025, s. 4; РБК 23.7.2024. [↑](#footnote-ref-65)
66. Служба Помощи Призывникам 18.10.2024. [↑](#footnote-ref-66)
67. EUAA 21.11.2024, s. 29; Первая линия 5.2.2025. [↑](#footnote-ref-67)
68. Первая линия 5.2.2025. [↑](#footnote-ref-68)
69. EUAA 21.11.2024, s. 32. [↑](#footnote-ref-69)
70. Первая линия 5.2.2025. [↑](#footnote-ref-70)
71. Первая линия 5.2.2025; Школа призывника 5.10.2023. [↑](#footnote-ref-71)
72. Вёрстка 18.10.2024. [↑](#footnote-ref-72)
73. Призыв к совести 19.2.2025. [↑](#footnote-ref-73)
74. Первая линия 5.2.2025. [↑](#footnote-ref-74)
75. Первая линия 5.2.2025. [↑](#footnote-ref-75)
76. Призыв к совести 11.2.2025. [↑](#footnote-ref-76)
77. Школа призывника 14.2.2025; Школа призывника 15.1.2025. [↑](#footnote-ref-77)
78. EUAA 21.11.2024, s. 29. [↑](#footnote-ref-78)
79. Первая линия 5.2.2025. [↑](#footnote-ref-79)
80. Главбух 18.2.2025. [↑](#footnote-ref-80)
81. Интерфакс 13.2.2025; РБК 3.2.2025. [↑](#footnote-ref-81)
82. Интерфакс 13.2.2025. [↑](#footnote-ref-82)
83. Школа призывника 27.12.2024; Важные истории 23.11.2024. [↑](#footnote-ref-83)
84. Призыв к совести 5.2.2025. [↑](#footnote-ref-84)
85. Call to Conscience 01/2025, s. 1, 3; Муниципальный округ Сокол в городе Москве 2025; EUAA 21.11.2024, s. 25–26. [↑](#footnote-ref-85)
86. Призыв к совести 5.2.2025. [↑](#footnote-ref-86)
87. Call to Conscience 01/2025, s. 4. [↑](#footnote-ref-87)
88. Призыв к совести 5.2.2025. [↑](#footnote-ref-88)
89. Call to Conscience 01/2025, s. 4. [↑](#footnote-ref-89)
90. EUAA 21.11.2024, s. 27. [↑](#footnote-ref-90)
91. EUAA 21.11.2024, s. 26. [↑](#footnote-ref-91)
92. DOXA 12.9.2024. [↑](#footnote-ref-92)
93. DOXA 12.9.2024. [↑](#footnote-ref-93)
94. Идите лесом 13.2.2025; Школа призывника 14.2.2025. [↑](#footnote-ref-94)
95. EUAA 21.11.2024, s. 25. [↑](#footnote-ref-95)
96. Школа призывника 27.12.2024. [↑](#footnote-ref-96)
97. Школа призывника 27.12.2024. [↑](#footnote-ref-97)
98. Призыв к совести 5.2.2025. [↑](#footnote-ref-98)
99. Call to Conscience 01/2025, s. 5. [↑](#footnote-ref-99)
100. Call to Conscience 01/2025, s. 4. [↑](#footnote-ref-100)
101. Call to Conscience 01/2025, s. 4. [↑](#footnote-ref-101)
102. Школа призывника 27.12.2024. [↑](#footnote-ref-102)
103. The Moscow Times 23.9.2024. [↑](#footnote-ref-103)
104. Новая газета 10.1.2025. [↑](#footnote-ref-104)
105. Идите Лесом 15.11.2024. [↑](#footnote-ref-105)
106. Север.Реалии 1.11.2024; EUAA 21.11.2024, s. 23. [↑](#footnote-ref-106)
107. Call to Conscience 01/2025, s. 3–4. [↑](#footnote-ref-107)
108. Реестр повесток [päiväämätön]. [↑](#footnote-ref-108)
109. Call to Conscience 01/2025, s. 3–4; Школа призывника 27.12.2024; iStories 12.11.2024. [↑](#footnote-ref-109)
110. Идите Лесом 1.1.2025. [↑](#footnote-ref-110)
111. Идите лесом 7.2.2025. [↑](#footnote-ref-111)
112. Идите лесом 27.1.2025. [↑](#footnote-ref-112)
113. Школа призывника 12.2.2025. [↑](#footnote-ref-113)
114. DOXA 13.1.2025. [↑](#footnote-ref-114)
115. Идите Лесом 12.2.2025. [↑](#footnote-ref-115)
116. Lenta.ru 12.2.2025. [↑](#footnote-ref-116)
117. Lenta.ru 12.2.2025; Школа призывника 27.12.2024. [↑](#footnote-ref-117)
118. Lenta.ru 12.2.2025. [↑](#footnote-ref-118)
119. Школа призывника 27.12.2024. [↑](#footnote-ref-119)
120. Школа призывника 11.2.2025. [↑](#footnote-ref-120)
121. Идите лесом 15.1.2025. [↑](#footnote-ref-121)
122. Призыв к совести 17.1.2025; Призыв к совести 30.1.2025. [↑](#footnote-ref-122)
123. DW 17.1.2025. [↑](#footnote-ref-123)
124. Призыв к совести 17.1.2025; Призыв к совести 30.1.2025. [↑](#footnote-ref-124)
125. Lenta.ru 12.2.2025. [↑](#footnote-ref-125)
126. DOXA 13.1.2025; Идите Лесом 12.2.2025. [↑](#footnote-ref-126)
127. Призыва.Нет [päivitetty 25.1.2025]. [↑](#footnote-ref-127)
128. Призыва.Нет [päivitetty 25.1.2025]. [↑](#footnote-ref-128)
129. Lenta.ru 12.2.2025. [↑](#footnote-ref-129)